Berak ixuriarazi ditun malo astun lakarrak batu ezkero, mendirik alkorrenak ere ur biurturik lirake.\nAu zorigaitzaren aundia ! Au zigor beltza !\nEuskaldunak diran bezelakoak izanik, nork sinistarazi bear zigun, iñork esku geiago zabaldu bear etzienetik ?\nNork esan bear zigun, geure arazoa ulertuko etzigutenik ?\nNork esan, mundua itxu ta gor agertuko zitzaigunik ?\nAu zorigaitzaren aundia milla bider esanda ere ! Baña... jaunak : gure erri zarrak, jakintsu guzien buruauste ta kezka dan euzko abenda edo arrazak, au merezi ote zuan ?\nNolaz eta nundik genezazke onenbeste etsai ?\nZenbait eta zenbaitzuk etsai ta aurkalari izateak ez gaitu iñoiz kezkatu, ta aiñ gutxi mindu.\nBenaz eta geiena mintzen gaituena, euskaldunak euskaldunan aurka armetan ikustea da; len txiki ta urria zan erri bat era ortan odolustea, ta Euskalerria betiko katepe ta zorigaitz'pean yartzera etorri direnakin batera eusko gaztedia geiago ez zutitzeko erortzea.\nEz au bakarrik.\nEurengandik ordu ta une guzitan galdera berdiña degu :\n- Zuek kristau eta katoliko zintzoak izanda, nola bildu etzerate kristau ta katolikoen eredu dan Franco'ren gudarostean ?\n- Nolaz urrundu zerate bere artaldetik ?\nAmazazpi illabete ontan gertatu diranak ez dute gure aurkalarien gogo ta asmorik aldatu.\nGerra sortu ziguten lenengo egunetan egiten ziguten galdera egiten digute gaur ere.\nEuzko gobernu ta Euzko gaztediaren yokerak orra nolako saria yasotzen duen.\nZuzentasunean, gizatasunean, eta gañuntzeko alderditara munduaren arrigarri izan diran euskaldunak, euskaldun anaiengandik lelo au entzuten egon bearrak malko ixurtzen yartzen gaitu.\nTa ainbat aldiz Sabin aztueziñaren zati ura bururatzen zaigu:\n- Erri gaxoan jaio nintzan ni, zeure ill orduan eltzeko ; Zergatik ama, zeure semiak ez dira itxartzen ondiño?\nNoiz arte au ?\nEuzko Deya, Euzko Deya !\nZu izan zera ainbat gezurzulori argitasun arrigarriz trebeki erantzun diozuna.\nZu izan zera egiaren mandatari ziurra ; zu izan zera ainbat itxuren argiemalea ; zu izan zera ainbat gor entzuten yarririko astekaria.\nZu benetako euskalduna, zu gure izar gidaria !\nEungarren zenbakia kaleratzen dezun egun onetan, euzkotar guzien zorion agurra zeugan bear dezu.\nAzken idazle txiro onena artzazu apalki.\nTa yarrai munduaren aurrean gure arazoa garbiki agertzen.\nAzaldu gaur arte bezala, askok katoliko zintzotzat dauzkaten oiekin zergatik yuan ez geran, azaldu baitare iñungo gizatxarrai esku emanik ez gabiltzala; geure gauzak ditugula, baña geure geureak auzoarekiñ nastu ezin ditezkenak.\nAxular aundiak Gero irakurgaia ospatsuan euskeragatik diona esan zuk Euzkadi'gatik :\nZeren Euzkadi ta beste errialdeak diferent baitira.\nZure lerro gozo dirdikorrak irakurriaz, amaseigarren mendean Dechepare aundiak bezala esango degu:\nEuskaldun den gizon orok alcha beza buruia !\nEzi huien lengoaia izanen da floria.


telemonitorizacioa Archivos - Kronikgune\nACT@Scale proiektuak eskuliburu batean argitaratu ditu emaitzak\nBy kronikgune|2019-10-02T09:33:42+01:006 May 2019|\nEdonork eskura dezake proiektuaren webgune ofizialean. Eskuliburuan (Handbook), ikerketak iraun duen hiru urteetan izandako esperientzia eta emaitza guztiak biltzen dira. Arreta integratuko eta telemonitorizazioko jardunbide egokiei buruzko ikerketan parte hartu duten lurraldeen ezagutzak eta esperientziak ezagutarazi nahi ditu dokumentuak. Gaixotasun kronikoak dituzten pertsonei, adin aurreratukoei, hauskorrei edo gaixotasun mentalak dituztenei zuzendutako jardunbide egokiak dira. Eskuliburuak Europa [...]\nEuropar proiektu berriak gehitu dira Kronikgunek garatutako proiektuen zerrendan.\nBy kronikgune|2016-05-16T11:05:03+01:0016 May 2016|\n2016 indarrez hasi da Kronikgunen, ACT@Scale, Scirocco eta C3-Cloud proiektuak egun Zentroan, Osakidetzaren laguntzarekin, garatzen diren Europako beste sei proiektuei batu baitzaie. Kronikgunek Horizon 2020, CHAFEA, Interreg, Joint Action, etab. ikerkuntza proiektuen proposamen berriak aurkeztu zituen 2015ean. Guztira 13 proposamen aurkeztu ziren, Osakidetzarekin elkarlanean. Horietako bostetan, baiezkoa lortu du. Emandako proiektuak hurrengo eremuen ingurukoak dira: [...]


Botere erlazioek kutsatzen dituzte gure eguneroko harremanak. Haur eta gazteen artean harreman desorekatuok iraultzea helburu, Haziak proiektua abiatu dute Oiartzungo ikastolan: ikasleen barruak mugitzeko, denetariko sentimenduak azaleratzeko eta elkarren arteko hartu-emanen eraginaz kontzientzia hartzeko balio izan du.\nBarne mundua azaleratzeko, hitzaz gain lau askebide izan dituzte aukeran ikasleek: ipuina (Pello Añorga gidari), marrazkia eta irudia (Idurre Ugalde buru), argazkian ageri den gorputz espresio tailerra (Odei Astibiak zuzendua) eta rap-a (Odei Barrosoren eskutik).\nLidergoaren gaiak protagonismo handia hartu du Koro Uria irakaslearen gelan; 11-12 urte dituzte bere ikasleek. “Liderrak nahi gabe egiten ditugu” bota du batek, eta hortik abiatu dute eztabaida. Lider izatearen alde onak nabarmendu dituzte gazteek: “Denek kasu egiten diote, famatua da, lagun asko ditu, ez da bakarrik sentitzen, berak egin nahi duena egiten dute besteek…”. Eta baita txarrak ere: “Bakarrik egon nahi duenean kosta egiten zaio, beti berak hartu behar du erabakia, erabakitzen duena kopiatu egiten diote gainerakoek…”. Tentsio momentu handiak izan dira, gelako liderrengana joan dira begirada guztiak, eta hasierako isiltasun orokorra gainditzea lortu dutenean, barruak askatu dituzte, hitza hartzeko ohitura gutxiago dutenak ere mintzatu dira. Egoera ugari azaleratu dituzte, liderrentzako mezuak egon dira, eta haiekin ados egon ez arren norbere erabakia adierazteko ausardiaz eta ezetz esaten jakiteaz aritu dira. Halaxe kontatu digu Koro Uriak. “Gaiaz hitz egin dugu, eta hurrengo aldian, adibidez arratsaldeko plana erabaki behar dutenean, hau guztia barneratua izango dute behintzat”.\nHaziak proiektuaren baitako esperientzietako bat da aurrekoa, Oiartzungo Haurtzaro ikastolan martxan jarria. Ikastola horretako guraso eta proiektuaren bultzatzaile dira Nora Barroso eta Nekane Martiarena. Beharretik sortutako proiektua dela diote, gizartean ez diogulako nahikoa denbora eskaintzen harremanei eta elkarbizitzari. “Botere harremana ikuspegi poliedriko batetik ulertzen dugu, forma ezberdinak hartzen dituelako: izan daiteke bullyinga, izan daiteke naturarekiko dugun erlazioa, gizonak emakumeengana indarrez zuzentzea…”. Harreman desorekatuoz jabetzea da horiek iraultzeko lehen urratsa. “Haziak proiektuan ez dugu inor epaitzen, ez dugu esaten bakoitzak zer eta nola egin behar duen, ateak irekitzen ditugu, bakoitzak erabaki dezan: gelditu, pausatu, barrura begiratu, eta gero begiak ireki, barrutik begiratu ingurua, inguruarekin eta inguruko pertsona eta entitateekin ditugun harremanak, baita norbere buruarekin ere (sarri zama handiak jartzen dizkiogulako geure buruari), barrua eta kanpoa elkar elikatuz. Haserre gaudenean adibidez dena apurtzen edo besteei min ematen hasi ordez, segundo batez barrura begiratu eta benetan haserre zergatik gauden begiratzea ona da. Hortik aurrera, norberak ikusiko du zer behar duen, nola gestionatuko dituen bere sentimenduak”, azaldu du Barrosok.\nNorbanakotik taldera, ipuina eta komikia lagun\nLehen Hezkuntzako 2. mailan (7-8 urteko haurrekin) eta Lehen Hezkuntzako 5 eta 6. mailan (10-12 urtekoekin) jorratu dute Haziak, urte bereziak direlako: LH2n, bost urte eman dituzte haurrek elkarrekin, eta rolak markatuta izan ohi dituzte ordurako. LH5-6n, aurreko urteko gelak nahastu eta berriak sortzen dituzte, egoerak eta harremanak aldatuz. LH2n “Enpatia” izan da landutako gaia, eta LH5-6n, “Norbanakotik talde funtzionamendura edo bizitzen ikastea”.\nTxikienek, enpatia gaiari heltzeko, egoera jakin bat sufritzen ari den Igel marroitxo ipuina erabili dute, eta 10-12 urtekoek, rol markatuak dituzten eta gertaera bati aurre egin beharko dioten lagunei buruzko BarruKLIK komikia. Material hori sortzeko, irakasleen ikuspegia funtsezkoa izan da, behar errealetatik abiatzeko, egunerokoan ikastolan bizi eta ikusten duten horretatik. Sorkuntza prozesuan, beste hainbat bidelagunen iritzia ere garrantzitsua izan da –adibide bat jartzearren, Antiju Morik herriko talde feministak materiala gainbegiratu du, genero ikuspegitik– eta jakina, haurren beraien parte-hartzean oinarritu dute materiala: egin ahala, gaztetxoei galdetzen eta aholkuak eskatzen joan dira, haien ikuspuntua txertatuz. Haziak egitasmoaren webgunerako ere, helduei bururatu ez zitzaien ekarpen ugari egin dituzte haurrek: txat-a, iritzia emateko leku baten beharra, hasieratik atal guztiak batera ikusi ahal izatea… Eta batik bat itsuak diren haurrengan pentsatuz, ipuin eta komikiaren audioak egin dituzte, materiala ahalik eta zentzumen gehienetatik iritsi dadin.\nKoro Uria, irakaslea:\n“Tentsio uneak izan dira, eta hasierako isiltasun orokorra gainditzea lortu dutenean, barruak askatu dituzte, hitza hartzeko ohitura gutxiago dutenak ere mintzatu dira. Egoera ugari azaleratu dituzte”\nSaio bakoitzaren aurretik, hutsetik hasteko, arnasketa, erritmo, musika eta koloreekin jokatzen duten Barrurako bidean bideo eta audio laburrak ikusi/entzun dituzte, erlaxatuta ekiteko. Bakarka, taldeka eta orokorra (ikasgela osoa elkarrekin) izan da lanketa. Lehenik, ipuinaren edo komikiaren hasiera irakurri eta nahieran adierazi dute iradokitakoa (marrazki bidez, idatziz, gogoeta pertsonala eginez…). “Bakarkako une hori oso garrantzitsua da, sarri zuzenean taldeka heltzen diegulako gaiei, eta batzuei gehiago kostatzen zaie irekitzea, betikoek hartzen dute gain. Gero taldera eramateko gaitasuna izango dute edo ez, baina gutxienez aurretik nork bere tartea izan dezala”, azpimarratu du Martiarenak. Ipuinaren hasieraz gain, bukaera ere irakurri dute ondoren, eta ausaz osatutako taldeetan, elkarrekin joan dira bidea adosten: “Triste nago eta zoriontsu izan nahi dut, horretarako bidea egingo dut, bakarka pentsatuz eta taldean eztabaidatuz, nahiz eta beharbada ideala ez lortu”. Materiala irekia da eta bidean ezustekoak daude, istorioek interpretazio bat baino gehiago izan ditzakete eta bide ezberdinak egiteko aukera dago, baita ipuin edo komikia nahieran eta nahi beste osatzeko ere –orri edo bineta berriak txertatuz–. Talde dinamiketarako lagungarri, materialarekin batera galdera zerrenda prestatu dute ekimenaren sortzaileek.\nNora Barroso, Nekane Martiarena eta Koro Uria, Haurtzaro ikastolan.\nAskebideak, etxeko lanketa eta herri osorako ekimena\nHitzaz gain, bestelako adierazpideak ere bideratu dituzte, “haur bakoitzak bere barne mundua azaleratzeko”. Ikasleek lau askebide izan dituzte aukeran: ipuina (Pello Añorga idazle eta ipuin-kontalaria gidari), marrazkia eta irudia (Idurre Ugalde hezkuntza sortzailean aditua buru), gorputz espresioa (Odei Astibia perkusionistak zuzendua) eta rap-a (Odei Barroso raperoaren eskutik). “Rapa hautatu dutenek, esaterako, ‘nik sufritzen dut’ diote konposatu duten kantuan, sentitzen dutena argi adierazi dute musikaren bitartez”, kontatu digute.\nEtxean ere landu dute proiektua. 7-8 urteko haurren kasuan, galtzerdi batekin ipuineko igela egin eta etxera eraman dute. Sufritzen ari den igelarekin identifikatzen denak haren bidez errazago adierazi dezake gertatzen zaiona; identifikatzen ez denak berriz, enpatia garatu dezake haren azalean jarrita. 10-12 urteko ikasleek berriz, komikia etxera eraman eta gurasoekin irakurri eta eztabaidatu dute. Galdera batzuk eraman dituzte –haurrek beraiek gelan adostuak batetik, proiektuaren sortzaileek proposatuak bestetik– eta gurasoek seme-alabekin erantzun behar izan dituzte, nortasunari buruzko itaunak, rolen ingurukoak, txikiak zirenean bizitako egoerez… “Hemen ere, askatzea izan da helburua”, dio Nora Barrosok.\nN. Martiarena, gurasoa:\n“Aurretik bakarka nork bere tartea izatea garrantzitsua da, sarri zuzenean taldeka heltzen diegulako gaiei, eta batzuei gehiago kostatzen zaie irekitzea, betikoek hartzen dute gain”\nAzkenik, kalera atera da egitasmoa, sozializatu eta beste ikastetxe eta adin tarteko haurrei eskaini zaie, herri guztiari oro har. Hezkuntza ez formala, zehazki Oiartzungo ludoteka, bitartekari inportantea izan da zeregin horretan. Besteak beste, ipuina eta komikia herrian barna banatuko dira (anbulatorioan, liburutegian, tabernetan…), askebideetan landutakoa erakutsiko da eta Futbolariak eta printzesak antzezlana egin da. Gai hauek jorratzeko, jolasa erreminta bat gehiago izan da bai ikastetxean bai ludotekan. Ispilu jolasean, bikoteka batek erabakitakoa besteak errepikatzen du; Espazio hutsak bete deiturikoan, norberak gorputzarekin bateko eta besteko formak hartu eta utzitako espazio hutsak bete behar ditu ondokoak, txandaka; trenaren jolasean gidariak egiten duena egin behar dute atzekoek; erlaxatzeko edo kontaktua sustatzeko jolasak ere izan dituzte…\n10-12 bat saio/ordu eskaini dizkiote Haziak proiektuari ikastetxean. Orain, ekainera bitarte beste hainbeste beharko dute prestaturiko bigarren gaia jorratzeko: harremanen kudeaketa LH2n, eta neska-mutilen arteko harremanak eta harreman ereduak LH5-6n. Dejabu Panpin Laborategiak gidatuko du bigarren txanpa eta dagoeneko hiru fikzio sortu ditu arlo horietan sakontzeko.\n"Igel marroitxo" eta "BarruKLIK".\nHaserrea, bakardadea, kuadrilla…\n“Haziak aitzakia eta bitartekoa izan da pausatu, gai hauei ateak gehiago ireki eta denbora eskaintzeko –dio Koro Uria irakasleak–. Batetik, ohiko jardunetik apartekoa izateak misterioa eta jakin-mina sorrarazi du; bestetik, kanpoko egitasmoa izanik, ikasleek ez dute ohiko moduan hartu, ‘badator Koro berriz ere kontu hauekin’, gaiari komikiak, Haziak proiektuko jendeak, etxekoek… ere heldu diotelako. Bestela, ikasleek ghettoak egiten dituzte: irakaslearekin kode hauek ditugu, eta hortik kanpo, bestelakoak. Ghettoa hautsi, ireki, eta eskola, etxea, plaza… dena bat dela konturatzeko balio izan du ekimenak”.\n11-12 urteko ikasleak dituen gela honen ekosistema aztertzeko ere onuragarria izan zaie Haziak. Komikietako pertsonaiak ekarri dituzte taldera: lotsatia, oharkabe pasatzen den ikusezina, elbarria, liderra, denagatik protestatzen duena… Eta lehen aipatu moduan lidergoaz aritzeaz gain, haserreak ere protagonismo handia hartu du saioetan: nola haserretzen garen, nola kanporatzen dugun haserrea, hitzak jartzen al dizkiogun, zergatik halakoetan ezberdin jokatzen dugun gurasoekin edo lagunekin… Gogoetatzeko beste galdera ugari dituzte oraindik zerrendatuta, gatazkez, ezberdin izateaz, bakardadeaz, kuadrillaz, laguntasunaz… Gurasoentzat ere iraultza txiki bat izan dela gaineratu du Uriak: “Guraso asko inplikatu egin dira, beste batzuentzat akuilu edo presio txikia izan da proiektua, parte hartzeko. Eta eskolak eta etxeak gunea partekatzea oso inportantea da, ez daitezen bi mundu aparte izan”.\nNora Barroso, gurasoa:\n“Beste herri eta eskoletan errealitatea bestelakoa izango da, baina hona guk landutako gai eta materialak. Elkar elikatu gaitezen, ikuspuntu anitzak jaso eta sare aberatsa sor dezagun”\nSentimenduei hitza jarri dietela eta oinarrizko printzipioez mintzatzeko aukera izan dutela nabarmendu digu irakasleak: denok garela inportanteak, irtenbide bat baino gehiago daudela, norberak bere iritzia izateko aukera daukala… “Printzipio horien arabera, bakoitzak kokatuko du bere burua. Ez pentsa, esan ohi diet, zuek sentitzen duzuen hori guztia helduok soluzionatuta dugunik. Bizitzan egiten den bidea da, eta guk esperientzia gehiago dugu, baina oraindik ere ikasten jarraitzen dugu”.\nProiektuaren sustatzaileak prest daude berau beste ikastetxe eta herrietara zabaltzeko. Errealitatea bestelakoa izango da, “baina hemen dituzue eskuragarri guk landutako gaiak eta horretarako materiala, eta beste gai edo materialik erabiliz gero, pasa guri. Elkar elikatu gaitezen, ikuspuntu anitzak jaso ditzagun, sare aberatsa sor dezagun”, proposatu du Barrosok.\nErreportajean zehar aipaturikoez eta konplize izan dituzten irakasle eta gurasoez gain, bidelagun ugari izan ditu egitasmoak. Hala nola, koordinazio orokorraz, zeregin teknologikoez eta sustapenaz arduratu den Iametza Interaktiboa, Oiartzun Irratia, Lorea Agirre, Eider Eibar, Lur Korta, Jon Martin, Idoia Beratarbide… Proiektu bizia eta irekia da, eta sortzen doazen premien arabera joango dira gehitzen lagun eta eragile berriak, joango da egokitzen ekimena. Uria irakasleak argi du, oinarrizkoa da gaia behin eta berriz mahaigaineratzea: “Askotan landuagatik, beti agertzen dira zirrikitu txikiak, kontrolatzen ez ditugunak. Hurbil eta sentsibilizatuta egon arren, egoera itsusiak ematen dira, oso adi egon behar dugu, eta teknologiak eta sare sozialak ere autopista ezezaguna dira gutako askorentzat. Horregatik dira hain garrantzitsuak Haziak bezalako egitasmoak”.\nKanal hauetan artxibatua: Hezkuntza | Ikastolak | Hezkidetza plana | Oiartzun | Harremanak | Bullyingaren amesgaiztoa


Euskal Herria Bildu - Kolonbiako bake prozesuaren aldeko mozioa onartu du Senatuak Amaiurren ekimenez\nKolonbiako bake prozesuaren aldeko mozioa onartu du Senatuak Amaiurren ekimenez\nIberoamerikako gaietarako batzordeak Kolonbiako bake prozesuaren aldeko mozioa onartu du gaur Amaiurren ekimenez. Nahiz eta Alderdi Popularrak hasierako testua aldatu, koalizio subiranistak ontzat eman du.\n2014ko azaroan Donostian egin zen Kolonbiako bake prozesuaren aldeko konferentziaren haritik erakunde ezberdinetan EHBilduk martxan jarri dituen ekimenen baitan kokatzen da gaur Espainiako Senatuak onartu duen mozioa.\nAlderdi Popularrak, ordea, aldaketa batzuk egin dizkio Amaiurren ekimenari. Esaterako, PPk uko egin dio bake prozesuan murgildutako eragile guztiak zoriontzeari eta soilik, Kolonbiako herria eta gobernua, tartean, Juan Manuel Santos presidentea, aipatzea onartu du.\nHala ere, Amaiurren ustez, "are larriagoa da gatazkaren humanizazioan, borrokaldien etetean eta alde bakarreko su etenean urratsak eskatzen zituen puntua ukatu izana". Urko Aiartza senatariaren arabera, "onartezina da gatazka baretzeko eskaerari uko egitea, jakinik, negoziazio mahaian dagoen puntu garrantzitsuenetakoa dela, eta are gehiago, milaka pertsonen bizia jokoan dagoenean".\nAldaketa aldaketa, Amaiurrek ontzat eman du azken testua. Azken finean, esan du Aiartzak, "Kolonbiako bake prozesuari bere babesa emateko eta Europako Batasuneko erakundeetan bakearen sendotzearen aldeko ekimenak sustatzeko eskaria luzatzen zaio Espainiako gobernuari".


1. 1969-1990 bizkaiera ikasliburuak j. artaraz 0121\n- Ze aldaketa izaten ditu esneak yogur bezela jateko?\n- Kontatu eizu ze aldaketa jasaten daben poto eta ontzietan kontserbatzen diran janariak.\n2. 1969-1990 bizkaiera literatur prosa osk atorra 0107\nEskorgea itzi ta Kattaliñ pausu batzuk ibili zan pakete ta poteen arteko pasillu batetik.\n3. 1969-1990 euskara batua ikasliburuak oinarri/2 0122\nBeste janari asko ere egiten zituzten, menbriloak, gozokiak, poteko melokotoiak, etab....\n4. 1969-1990 euskara batua ikasliburuak saioka/3 0101\n5. 1969-1990 euskara batua ikasliburuak saioka/3 0101\nEta poto kaiolatxo barruan janari pixka bat ipintzen badiegu, intsektuek bizirik iraungo dute zenbait egunetan.\n6. 1969-1990 euskara batua ikasliburuak saioka/4 0200\nMertxek latorrizko pote handi bat ekarri du eta Asierrek hantxe jartzen du satorra.\n7. 1969-1990 euskara batua ikasliburuak saioka/4 0200\nSatorra ez da gelditzen potean, drak-drak-drak, bere aurreko hankekin latorrian hatzaparka ari da.\n8. 1969-1990 euskara batua ikasliburuak saioka/3 0007\nKoloreak garbi gorde behar dira, zein bere potoan.\n9. 1969-1990 euskara batua ikasliburuak saioka/3 0007\nBeraz, zurezko espatula batzuren laguntzaz, pitinka aterako duzue pintura mahaiko potoetara.\n10. 1969-1990 euskara batua ikasliburuak saioka/3 0102\nEdozer gauzak balio dezakeela hartu behar duzue kontutan; iltzeak, soka zatiak, potoak, klariona......... edozer.\n11. 1969-1990 euskara batua ikasliburuak saioka/3 0114\nPintatzeko tenpera erabili beharko duzue; pintura hori zotzak sar daitezkeeneko poto batzutan ezarri beharko duzue.\n12. 1969-1990 euskara batua ikasliburuak saioka/7 0051\nEgiteko: Presta ezazue, behekaldean irteera bat duen ontzi edo poto bat.\n13. 1969-1990 euskara batua ikasliburuak saioka/7 0051\n14. 1969-1990 euskara batua ikasliburuak saioka/7 0051\nBigarren potoa lehena baino gorago badago, betetzen al da?.\n15. 1969-1990 euskara batua ikasliburuak j. uriarte 0005\n16. 1969-1990 euskara batua haur-/gazte-literatura x. monasterio 0017\nLore guztiak pote banatan sartu eta etxearen aurrean birlandatu zituen.\n17. 1969-1990 euskara batua haur-/gazte-literatura x. monasterio 0018\n18. 1969-1990 euskara batua haur-/gazte-literatura x. monasterio 0023\nOrduan lur apur bat hartu zuen geranioaren potetik eta ilarrak flaskoaren barruan landatu zituen ea aihenbelarrik sortzen ote zen.\n19. 1969-1990 euskara batua haur-/gazte-literatura a. sarriegi 0036\nBete zuen bakoitzak bere potea eta prest zen danbatekoka hasteko.\n20. 1969-1990 euskara batua haur-/gazte-literatura a. uranga 0109\nKutxarak toki batean, sardexkak beste batean eta han, poteak.\n21. 1969-1990 euskara batua literatur prosa r. saizarbitoria 0037\nOraingoz ez dut prolema handirik gosea sufritzeko eta potoek ez naute tentatu behar.\n22. 1969-1990 euskara batua literatur prosa r. saizarbitoria 0037\nPotoak ez ditut neure izatearen parte diren gauza hauek bezala begiratu behar.\n23. 1969-1990 euskara batua literatur prosa n. urbizu 0049\n... BAINA... urak, orain, ez zuen plisti-plastarik egiten, ez zuen plastadarik jasaten, ez zuen olaturik sortzen... eta... ur gainean zeuden esponja, pote e. a.-en artean aingerutxo txiki bat ageri zen....\n24. 1969-1990 euskara batua literatur prosa j. lasa 0017\n25. 1969-1990 euskara batua literatur prosa p. lizarralde 0037\nHaren silaren ondoan bi pote huts zeuden.\n26. 1969-1990 euskara batua saiakera-liburuak mroyo margolari 0035\nSukaldean, edo sukaldetik gelditzen zen tokian, brotxak, potoak, paletak eta beste neurritako gailuak pilatzen ziren.\n27. 1969-1990 euskara batua saiakera-liburuak x. mendiguren b. 0009\n(Potoak eta pintzelak garbitu, materiala gorde, hondakinak zaramontzira bota).\n28. 1969-1990 gipuzkera haur-/gazte-literatura e. zipitria 0042\nEgo Lepoko karpen bistara eldu geranean, iru pote babarrun aurkitu ditu Ang Nimak elurretan: afaritan konponduko ditugula diosku.\n29. 1969-1990 gipuzkera saiakera-artikuluak j.m. iriondo 0012\nPuntuetan, potoez gañera, puntu aberatsak diran ala ez begiratuko du juraduak.\n30. 1969-1990 sailkatu gabeak egunkariak gao 1990 0008\n31. 1991> bizkaiera ikasliburuak hizkilimin/3 0101\n32. 1991> bizkaiera ikasliburuak hizkilimin/3 0101\nUntzea potearen erdian ipini.\n33. 1991> bizkaiera ikasliburuak hizkilimin/3 0101\nSartu eskua pote barruan eta tiratu lokarriari kanpora.\n34. 1991> bizkaiera ikasliburuak hizkilimin/3 0101\n35. 1991> bizkaiera ikasliburuak hizkilimin/3 0101\n36. 1991> bizkaiera ikasliburuak hizkilimin/3 0101\n4. Emon pote bat lagun bati.\n37. 1991> bizkaiera ikasliburuak hizkilimin/3 0101\n5. Txandaka, batek astiro-astiro potera berba egin eta besteak potea belarrian ipini entzuteko.\n38. 1991> euskara batua ikasliburuak biolgeol/dbho 00320\nGehienez 500 ml-ko kristalezko 9 pote; Lokarriak\n39. 1991> euskara batua ikasliburuak biolgeol/dbho 00320\n- Bederatzi poteak plastiko beltzez forratu eta bakoitza disoluzio desberdinez bete. Horietako batean kontrol izena jarri etiketan, beste zazpi ontzietan 1 (Mg gabe), 2(Ca gabe), 3(Fe gabe), etab.\n40. 1991> euskara batua ikasliburuak biolgeol/dbho 00320\n41. 1991> euskara batua ikasliburuak inguruaren ezaguera/5 00019\nOsatu taula hau. Pote irekitzeko elektrikoa; Pila erlojua; walkman-a; Kafeontzi elektrikoa; ikuzgailua\n42. 1991> euskara batua ikasliburuak fiskim/dbh 00117\n43. 1991> euskara batua ikasliburuak a. perez 0033\nLata edo poteko janarietan agertzen dira batez ere.\n44. 1991> euskara batua ikasliburuak zipristin/7 0141\nAuzoan haurtzaindegirik eta eskolaurrerik ez zegoenez txaboletako ate aurreetan geratzen ziren, lurrarekin eta munduko txakurrik gosetienek miazkatutako poteekin jolasten.\n45. 1991> euskara batua ikasliburuak murgil/2 0093\n-esne kondentsatua, poto bat\n-baso bat esne\n-Burgosko gazta, 250 gramo\n-mahaspasak eta intxaurrak\n46. 1991> euskara batua ikasliburuak murgil/2 0093\n-esnegaina, poto txiki bat\n-100 gramo azukre\n47. 1991> euskara batua ikerketak j. insausti 00227\nBadira oraindik pomada edo ukendu antzeko zerbait egin eta pote txiki batean gordetzen dutenak.\n48. 1991> euskara batua ikerketak j. insausti 00227\nOlioa iragazi eta jadanik ontzi-ipurdian argizaria duen pote batera botatzen da.\n49. 1991> euskara batua haur-/gazte-literatura i. gillenea 00030\n50. 1991> euskara batua literatur prosa a. linazisoro 0024\n- Ba, ipurtoker horrek lohi-harrak kendu dizkigulako pototik!\n51. 1991> euskara batua literatur prosa pa. zabaleta 0010\nKafetinean eseri poto esnea gatza pikor lodi batzuekin hartu eta zer edo zer irakurriz edo bestela ezer egin gabe goiza botatzen zuen.\n52. 1991> euskara batua saiakera-liburuak arrain kontserbak 00088\n1795. urtean, Frantziako Direktorioak sari bat eskaini zuen elikagai freskoen jatorrizko ezaugarriak luzaroan gordetzeko kontserba metodoren bat aurkitzen zuenarentzat. Nicolas Appert-ek, ondoriorik gabeko makina bat saio egin ondoren, elikagaiak gordetzeko sistema bat asmatu zuen 1809. urtean: janaria kristalezko potoetan egostea eta oraindik bero zegoen bitartean potoak ixtea.\n53. 1991> euskara batua saiakera-liburuak b. urkizu 00125\n54. 1991> euskara batua saiakera-artikuluak p. sarrionaindia 0014\n55. 1991> euskara batua saiakera-liburuak i. iñurrieta 0327\nOrobat, egur-ikatz goriz betetako potea ateratzen du, olio santua, erramu-hostoak eta asentsio-belarra botata kea egiteko.\n56. 1991> euskara batua saiakera-liburuak p. barrena 0092\n- Aukeratu landarea jarriko duzun potea.\n57. 1991> sailkatu gabeak egunkariak ja. agirre 0027\nAzken honek bi poto segidan egin zituen kartzelako gaian.\n58. 1991> sailkatu gabeak egunkariak ja. agirre 0027\nElorzak bere lehen potoa egin zuen hirugarren bertsoan, saioan zehar behin eta berriz egingo zuten bekatuan eroriz.\n59. 1991> sailkatu gabeak egunkariak ja. agirre 0027\nBertsoak ez ziren patal horietakoak, baina jaialdi eta saioetan hain poto gutxi egingo zituen bertsolariak bi egin zituen segidan.\n60. 1991> sailkatu gabeak astekari eta hamaboskariak aretxagazeta 1996 0011\nTomate edo beste zerbaiten potea ahalik eta urrutien jaurtitzen zen eta amia bila zihoan bitartean beste guztiak ezkutatu egiten ziren.\n61. 1991> sailkatu gabeak astekari eta hamaboskariak aretxagazeta 1996 0012\nHurrengo pausua amiak potea dorrera ekarri ostean, ezkutatuta zeudenak bilatzen hastea zen.\n62. 1991> sailkatu gabeak astekari eta hamaboskariak aretxagazeta 1996 0012\nHorrela, amiak norbait ikusten zuenean bere izena esaten zuen potea astinduz.


Ipuinak bizi duen bolada ona islatuko da Azokan | El Diario Vasco\nCulturasIpuinak bizi duen bolada ona islatuko da Azokan\nIpuinak bizi duen bolada ona islatuko da Azokan\nAurkeztuko diren nobedadeen erdia baino gehiago liburuak dira, 400dik 297. Helduen literaturan, indartsu datoz aurtengoan ipuingileak\nFELIX IBARGUTXI Martes, 5 diciembre 2017, 17:58\nIpuin-bildumak joera eta tendentzia bihurtzen ari ote dira berriz? Azkenaldian horrelako ale interesgarri batzuk agertu dira. Hasiko gara aspaldikoenarekin, Juan Luis Zabalak apirilean plazaratu zuen 'Ospa' liburuarekin. Ipuin autonomoak dira horkoak, 23 guztira eta azken hamar urteotan zehar idatziak, baina ba omen dute alde komun bat: "Gehienetan, badago ihes egin nahi duen norbait, edo ihes egiteko gogo bat». Hortik izenburua. Gainera, azkoitiarrak ezin izan omen du saihestu protagonista batzuk bere oso antzekoak izatea.\nAzken ipuin-bilduma aspaldikoa zuen: 'Sakoneta' (1994). Harrezkero nobelak lehenetsi zituen. 'Sakoneta'-n Europa Erdialdeko idazle batzuen eraginak ikus omen daitezke, hala nola Franz Kafka eta Peter Handkerena. Oraingo 'Ospa'-n, aldiz, Julio Cortazar, Anton Txekhov eta Jorge Luis Borgesen oihartzunak omen daude.\nEkainean, Asier Osinalde donostiarrak bere lehenbiziko liburua plazaratu zuen, hamabi ipuinez osatua: 'Baina ez lukete han egon behar'. Narrazio guztietan, pertsonaien barrua arakatzea izan omen du helburu. "Izan ere, hortxe dugu gordeta benetan inporta zaigun guztia, hortxe dauzkagu giltzapetuta gure buruarekin soilik parteka-tzen ditugun sekretu eta esperantzak, inori sekula aitortuko ez dizkiogun bekatu eta miseriak", esan zuen idazleak aurkezpen-ekitaldian.\nHamabi ipuinotako pertsonaiak askotarikoak dira, eta pertsona arruntak: fundizioko langile bat, jostun bat, argazkilari bat, bizitza hobe baten esperoan bere herrialdetik ihes egiten duen tabernari bat, enpresaburu bat, futbol-jokalari bat, Erasmus ikasle bat, heriotzari iskin egin nahi dion lorezain bat, preso ohi bat, bizkartzain bat, maitasunaren hondarrei nola eutsi ez dakien jubilatu-bikote bat, txirrindulari bat, alzheimerrak jotako agure bat...\nPeru Magdalenak lehengo urrian aurkeztu zuen 'Ametsondoa', 79 ipuin laburren bilduma; horietako batzuk oso-oso laburrak. izenburuak adierazten duen bezala, liburuan dezente dago onirikotik. Ipuin batzuk guztiz onirikoak dira, ametsen munduko irudi oinarrizko horiekin eginak, eta, hartara surrealistak edo absurdoak. Beste ipuin batzuek kutsu filosofikoa daukate..\nEider Rodriguez ipuingile petoa da. Narratibako lau liburu ditu, laurak ipuin-bildumak, eta azkena azaro honetako 'Bihotz handiegia', sei istorioz osatua, lotura ageririk gabekoak. Liburuari izenburua ematen diona da seietan luzeena. Abiapuntua, berriz: Ixabel emakume bat bere senar ohia zaindu beharrean aurkitzen da, gogoz kontra, alabak hala eskatuta. Badira hogei urte aparte bizi direla, eta orain sentimendu kontrajarriak sortu zaizkio Ixabeli. 'Paisaiak' delakoan, berriz, ginekologoarenera doa protagonista eta mioma bat duela esaten diote.\nOro har, bikote zein familia harremanak dira kontakizunetako gai nagusia. Liburuan muga oso presente dagoela esan du baita ere Rodriguezek. Ez kontagai moduan, baizik eta zeharka, paisaia gisa. Muga-usaineko eremuan kokatuta daude kontakizunak, Hendaiatik Donostiara bitartean, baina bizitza eta heriotzaren arteko muga ere ageertzen da, "eta emozioen eta arrazoiaren arteko muga, eta izan nahiko genukeena eta garena...".\nHiru nobela historiko mardul atera ostean, aspaldiko generora itzuli da Aingeru Epaltza, eta 'Mendi-joak' narrazio-bilduma plazaratu. Bera mendizale da, "porrokatua, obsesiboa", eta Aralar, Pirinio eta MarokokoAtlasetan kokatu ditu liburuko hamar ipuinak.\nKokaleku mendia da, baina narraziotako gai nagusia giza-harremanak dira; ez beti idealak, tarteka nagusikeriaz eta matxismoz zipriztinduak, adibidez.\nArantxa Iturbek 'Honetara ezkero' atera du, 29 narrazio labur dakartzan liburua. Hona hemen Susa argitaletxeak kontrazalean amu moduan ipinitako testua: "...ipuin maleziatsu hauetan ere ustekabeko asko izango dira, pertsonaiak eta gertakariak katramilatzen ikusiko dituzu isilpekoen kariaz, oker ulertuak bezainbat ager litezke susmoak. Umorezkoak batzuetan, gaiztoak sarritan".\nGai nagusia, baina ez bakarra, gizon eta emakumeen arteko harremanak dira. Idazkera, Iturbek ohi duen bezala, oso neurtua, hitzen ekonomia askokoa. Eta kontatzen dena bezain inportantea izan daiteke airean uzten dena.\nGarazi Arrula itzultzaile ezaguna da, besteak beste Anais Ninen 'Venusen delta' euskaratzeagatik. Orain bere lehenengo ipuin-sorta publikatu du Tafallako gazte honek. 'Gu orduko hauek' titulu deigarriaren barruan zor-tzi narrazio bildu ditu, horietako sei Nafarroako Erdialdean kokatuak, eta horregatixe Txalaparta etxeko Mikel Soto editorearen hitzak: "Esan liteke Nafarroako alde hori euskal luiteraturatik kanpo egon dela, baina oraingoan iraklurleak ikusiko du badaudela berste kolore batzuk, Erdialdekoak".\nBaita nobelak ere\nIpuinak-bildumak alde batera utzita, nobelak eta bestelako generoak ere agertuko dira Durangoko Azokara. 2008an, Xabier Lete pozik agertu zen Durangora, eskuan poema-liburu berria zuela, 'Egunsentiaren esku izoztuak'. Makina bat ale sinatu zuen. Handik bi urtera hil zen. Orain haren antologia plazaratu da, 'Elurra ikusi dut', Koldo Izagirrek paratua, eta epilogo mamitsu batez hornitua. Gezurra badirudi ere, ez zegoen Leteren antologiarik, behar bat asetzera datorren liburua da, beraz.\nAnjel Lertxundik 'Horma' publikatu du, protagonista nagusia literatur itzultzaile bat duena. Ongi moldatzen da paper artean kode batetik bestera pasatzean, baina kodea falta zaio amarekin nahiz neska-lagunarekin harremanak izateko garaian. Amarekin ez du lan erraza, alzheimerrak jota baitago.\nXabier Montoiak 'Hitzontziak' publikatu du. Lau pertsonaia dira, lau ahots. Donostiako Parte Zaharreko taberna batean biltzen dira eta han aritzen dira hizketan txandaka. Batetik, tabernako nagusia eta zerbitzaria –biak gizonezkoak–, eta haiekin batera bi bezero, biak emakumezkoak. Baina bi hildakok ere presentzia handia dute, biak bortxaz hilak, baina arrazori diferenteak zirela medio.\nJoxean Agirrek bederatzigarren nobela plazaratu du: 'Goldsmithen ikaslea'. Pertsonaia nagusia liburuzain bat da, izen ematen duena Estatu Batuetan bizi den Kenneth Goldsmith polemikoaren literatura ikastaro birtualean. Kenneth Goldsmith benetan bizi den poeta oso mediatikoa da. Maisu honen ahol-kuei jarraituz, originaltasuna bilatu ordez, iraganeko pasadizo bat oroitu eta hura idaztera jartzen da liburuzaina: nola gaztetan, metafora literarioei buruzko hitzaldia egin ostean, etxera uste baino lehenago itzuli eta sexu jardunean harrapatzen duen neslka laguna .\nUxue Alberdi 'Jenisjoplin' eleberriarekin doa Durangora. 28 urterekin nortasun berria eraikitzen hasten den emakumearen istorioa. Eta Euskal Herriaren "bilakaera identitarioarekin" alderatu litekeena, egilearen esanetan.\nAlaine Agirre, berriz, 'Txandaka' izeneko eleberri laburren sailari eman dio hasiera. Lehenego aleak 'Maren' eta 'Libe' dira, eta eremu hibrido batean murgildu da Bermeoko idazlea. Obra hauek badute gazte literaturatik, baina heldunentzakotzat har litezke.\nLa bella 'Gipuzkoa brutalista' Abenduak 6, asteazkena


kontakto | hasiera Aviso legal y Politica de privacidad\nZergak - Ogasuneko 110 eta 111 ereduen prestaketa eta aurkeztea, profesionalak barne (PFEZ hilabetekoa edo hiruhilabetekoa) - PFEZren urteko laburpena, 190 eredua. - 115 ereduaren aurkezpena (alokairua), eta urteko laburpena (180 eredua) - BEZ - Ordainketa zatikatuak - Errenta eta ondare aitorpena - Sozietateak\nFiskala- kontabilitatea - Plangintza fiskala eta aholkularitza - Eragin fiskalen gaien etengabeko jarraipena - Zerga eta aitorpen ezberdinen azterketa eta prestaketa - Ogasuneko ikuskatzearen aurrean ordezkaritza eta defentsa - Zergen atzeratzea - Konatbilitate aholkularitza.\nLana eta gizarte-Segurantza - Nomina arruntak, aparteko ordainsariak - Nomina bereziak: atzeratzeak, Bonus. Helburuak - Kostuen eta soldaten txostenak (hilabetekoak,hiruhilabetekoak,urtekoak…) - Banku-transferentziak, PDF eta TXT formatuan Banku- elektronikoa - Kontratazio aholkularitza – Lan kontratuak- INEMeri aurkeztea. - Saldo eta kitapenen ordainagiria – langabetuen ziurtagiria - Lan aholkularitza: Araudia, lan hotzarmenak, kaleratzeak, EREak… - Gizarte seguruak (altak, bajak, RED sisteman datu eguneratzeak…) - Istripu parteak, DELTA sistema - Aldi baterako bajak


Irekia Eusko Jaurlaritza - Gobierno Vasco :: Jaurlaritzak onartu du Euskal Etxeentzako laguntza-deialdia, 862.307 euro emango dituena (Gobernu Bilera 2016-06-07)\nEusko Jaurlaritzak bide eman dio Euskal Autonomia Erkidegotik kanpoko Euskal Etxeentzako eta euskal etxeen federazioentzako eta konfederazioentzako diru-laguntzen aurtengo deialdiari. Diru-laguntza horiek Kanpo Harremanetarako Idazkaritza Nagusiaren bidez banatzen ditu.\nOrotara, 862.307 euro bideratuko ditu laguntza horietara, 80.000 gehiago iaz baino. Kopuru hori bi erditan bereiziko da, diru-laguntza banatuta dagoen kapituluen arabera: bata, gastu arruntak eta jardueren antolakuntza ordaintzeko, eta bestea, ekipamendu- eta azpiegitura-gastuak ordaintzeko.\nHala, laguntzaren zatirik handiena –782.307 euro– Euskal Etxeen urteko programak edo jarduera zehatzak laguntzera bideratuko da, nagusiki, gazteria, emakume, kanpo-irudi eta komunikazio, memoria historiko, gastu arrunt eta funtzionamenduaren arloko jardueretara.\nGainerakoa –80.000 euro–, zentroen beraien egoera hobetzera bideratutako jardueren gastuak osorik edo zati batean finantzatzera bideratuko da; esaterako, ezbeharrek eragindako kalteak konpontzeko, hesi arkitektonikoak kentzeko, euskal etxe berriak eraikitzeko, gazteentzako lekuak egokitzeko eta gazteen zein emakumeen jardueretan teknologia erabiltzeko.\nEBAZPENA, 2016ko irailaren 8koa, HABEren zuzendari nagusiarena, 2016ko urria eta 2017ko iraila bitarteko euskara-ikastaroengatik, Euskal Etxeei esleituko zaizkien diru-laguntzak arautzen dituena.\nEBAZPENA, 2016ko martxoaren 17koa, Lanbide-Euskal Enplegu Zerbitzuko zuzendari nagusiarena, zeinaren bidez argitaratzen baita laneratzeko enpresak sortzeko eta mantentzeko laguntzak arautzen dituen Justizia, Lan eta Gizarte Segurantzako sailburuaren 2009ko…\nEBAZPENA, 2017ko irailaren 15ekoa, HABEko zuzendariarena, 2017ko urria eta 2018ko iraila bitarteko euskara-ikastaroengatik, Euskal Etxeei esleituko zaizkien dirulaguntzak arautzen dituena.


Hotelak Alushtako prezioak 2021 2022\nBasoko patioa Minigone Alushtan\nZer Mini Hotelean Krimeako Hotelean Egontzeko?\nMini hotelen abantailak Alushta\nAlushtako mini-hotelak irabazi masiboa dute. Lehenik eta behin, ostatuaren prezio baxuak dira hotel garrantzitsuekin alderatuta. Planteamendu indibiduala beste plus garrantzitsu bat da, kokapen objektu txikien lanean. Zerbitzuen pakete osoa eta zoriontasun absolutua!\nMini hotela Alushta "Kaukasoko gatibu"\nAlushta-ko mini hotel bateko zerbitzu osagarriak\nAlushta hotelak. Gure hirian 50 mini hotel baino gehiago gustu, kolore eta zorro guztientzako. Gunearentzat, kategoria desberdinetako hotelak hautatzen saiatu nintzen. Erdiko nekazari onak dira, oso onak diren nekazariak, zentzuzko prezioan atseden ona emango baitute. Aukera daude enbarazioan, luxuzko eta garestiari buruzko aukerak, baina, aldi berean, beren prezioa kalitateari dagokio. Ez nuen "Cityholds" motako etxebizitza hartu, zeinetan zenbakiak merkeak badira, baina erosotasunekin "lurrean".\nFamilia oporretarako egokia ("FUI" motako hoteletarako aukerak ere, ez nuen ordu batean ere kontuan hartu);\n- Altzari atsegin orokorra: garbitasuna, haurra jolasean jokatzen duen eta adiskidetasunaren jabea, etab.\nAlushtako arlo desberdinetako eskaintzak biltzen ere saiatu ziren. Zentroan eta autobus geltokian daude, mini hotel berriak garestiagoak dira, baizik eta itsasertzean.\n<:00> Hotelen prezioen zerrendan lan egiten dugu, abar. Logelak beren markarik gabe erreserbatzen dira, prezio berean, zuzenean (komisioek hotelen jabeak ordaintzen dizkigute).\nHotelak eskaintzen ditugu Alushta 2021-en bitartekaririk gabe. Gure gunean, erreserba egiteko objektuen, prezioen, berrikuspenen, argazkien eta telefono zenbakien deskribapena dago.\nVilla mundua Alushtan dago pasealekuaren eta irakasleen txokoaren hondartzetan. Etxetresna elektrikoko altzariekin 15 gela eroso daude. Wi-Fi bat dago, kafetegia eta masaje terapeuta.\nHotel "Laguna" UTUS herrian dagoen gona ertz ederrenetako batean dago, Gaztelako mendien eta Ayu-Dag mendien artean kokatuta dago, m. Atzaparra.\nHotel South Night Alushta erdialdean dago, itsasotik 7 minutura. Hoteleko logelak: 2 logela suite, logela bakarreko suite, 2 elementuen gela estandarra eta 3 beroko gela estandarra.\n<: <: Hotel-Royal Hotel erosoa da Alushtako hotel erosoa Krimeara, non gonbidatuak Europako maila eta gela erosoak espero dituzte. Gainera, administrazioak beti entzuten ditu gonbidatuen nahiak ahalik eta atseginak izan daitezen.\nVilla Valentina Alushtan dagoen txoko oparo erosoa dago. Valentina hotela sei solairuko eraikin berria da, zerbitzu maila handia duena, familia eta kanpoko jarduera osoekin erlaxatzeko diseinatua.\nHotela Castel mendiaren magalean dago, itsasotik 300 metrora eta 15 minututara joan da ur-parkera. Hotel gela guztiak aire girotua, satelite bidezko telebistak, hozkailuak ditu eta leiho panoramikoak eta balkoiak dituzte itsasoaren eta mendiko gazteluren ikuspegi bikainarekin.\nVictoria hotela kale lasai batean kokatuta dago erdialdeko eta Alushta hondartzaren artean, bai modu bakarrean eta bestean. Hotelaren hotela 15 logela bakarreko eta bi kategoriatan dago. Ostatua geletan animaliekin. Gunean aparkalekua, Wi-Fi eta kebabs lekua dago.\nST HOTEL HOTELA Alushtan dago, 15 minututara ur parkean. Gure hotela lau solairuko eraikina da, eta horietan hainbat kategoriatan 19 gela. Hoteletik urrun ez dago kafetegiko nelli, hoteleko doako aparkalekua.\nMagnolia Guest House Crimea hegoaldeko kostaldean dago, Solnechnogorskoye herrian (Sudak alde batera utzita, Ulu-Uzen mendi ibaiaren ertzean, Jur hasiera hartzen duena) -Jur-Jur ur-jauzia herritik 8 km. Etxetik hondartzara 10 minututara joan zen Central kalean.\nMini-hotel" South House "eremu lasai batean dago, Alushtako autobus geltokitik gertu. Itsasora - 15 minutu ibili Alushtako kale berde lasaietan zehar. Inguruan janari denda bat dago, eta merkatu txiki bat 10 minututan dago, eta bertan barazki eta fruitu freskoak eros ditzakezu.\nHamabi logela bakarreko estandarrak eta bi gelako apartamentu bat. Logela bateko logeletan, ohe bikoitza izan ezik, sofa tolesgarria dago, beraz, 2 eta 4 lagunentzako eroso egotea posible da. Gelan, apartamentuak 6 lagunentzako doakoak dira. Gela bakoitzak altzari eta aparatu, telebista, hozkailua, aire girotua ditu. Apartamentuak sukaldea du mikrouhin labean. Logela batzuek itsaso, mendiak eta alushta ikuspegi harrigarriak eskaintzen dituzte.\n<:00> Alushtako hotel mini bila? Eskuineko pistan zaude! Mini-hotelak udako oporretarako irtenbide bikaina dira, horrelako ostatu-objektuek zerbitzu aukera zabala eskaintzen baitituzte eta hoteletan baino nabarmen txikiagoak dira.\nAlushtako oporretan mini hotel batean agintzen du denbora pintoresko batean denbora pasatu duzula. Zure behar eta desio pertsonalen arabera, kokapen objektu egokia aukeratu dezakezu. Desiragarria da finkatzen duzun lekua hurbiltasun hurbilak direla erakargarri nagusien, itsasoaren azpiegituren instalazioen eta beharrezko baldintza guztiak. Aukera bikaina da Alushta erdialdean hotela.\nAlushtako hotel pribatuak baldintza onenak eskaintzeko prest daude. Hotel horietako bat Kaukasoko gatibua da. Zure plazer eta opor ezin hobeak daude:\nItsasoaren ondoan erlaxatu nahi duten turistak, Alushta Kaukasoko Catiboko Mini hotel merke batek atseden hartzera gonbidatzen zaitu. Gonbidatuen hotel bakoitzak haririk gabeko internet erabil dezake. Hotelak ere banan-banan ordaintzen diren zerbitzu osagarriak aurkezten ditu:


MAPAren Estatuko elikagaien kontsumoari buruzko txostenean ageri diren datuen arabera, 2020an 774,29 kilo/litro elikagai eta edari kontsumitu ziren batez beste, aintzat hartuta etxeko eta etxetik kanpoko kontsumoa (2019an baino % 2,1 gehiago). Elikagaien eta edarien bolumen osoaren % 91,7 etxean kontsumitu zen Familiek 2020an elikaduran egindako guztizko gastua (€) 14,2 puntu (%) igo zen aurreko urtearekin alderatuta.Kontsumitzaile bakoitzak etxean 689,52 kilo edo litroko batez besteko ingestioa egin zuen, iaz baino ia 68 kg gehiago. Pandemia hasi zen urtean gehiago kontsumitu zen etxean (% 9,3 gehiagotan). Fenomeno horrek lotura estua du murrizketekin, edukiera-mugekin, mugikortasunaren egoerarekin edo kutsatzeko beldurrarekin, neurri txikiagoan joan baitira etxetik kanpo bazkaltzera edo ...\nEuropako Parlamentuak babestu egin du abeltegietan kaiolak kentzea\nEuropako Parlamentuko diputatuek ebazpen bat onetsi dute Europar Batasun osoan 2027rako kaioletan hazteari uzteko. Ebazpen horrek 2018an Batzordean erregistratu zen “End the cage age” herritarren legegintzako ekimenari erantzuten dio. Ekimen horren bidez milioi bat sinadura baino gehiago bildu ziren 18 estatu kidetan; izan ere, une honetan herritarrek gero eta gehiago aztertzen dute abeltzaintza intentsiboa eta EBri aldaketa gehiago egiteko eskatzen diote. Testua gehiengoz onetsi zuen ganberak, eta testu horretan Batzordeari eskatzen zaio gara dezala legeria bat kaiolak erabiltzeari apurka‑apurka uzteko. Prozesu horrek aldi iragankor bat izango du eta ebaluazio zientifikoetan oinarritzen da. Hainbat estatu kidetan sistema alternatiboak aplikatzen ari dira, arrakastaz, baina Europako ...\nEFSAk zientzia-irizpen bat argitaratu berri du, eta, bertan, elikakatean mikrobioen erresistentziaren (RAM) garapen eta hedapenean ingurumenak duen eginkizuna aztertzen du lehenengo aldiz. Irizpen horretan, ingurumen-iturriak eta RAMen transmisio-bideak identifikatu dira, baita osasun publikorako lehentasun handieneko bakterio eta gene erresistenteak ere. Halaber, RAMak garatzeko eta hedatzeko arriskua arintzeko estrategiak ebaluatu dira. Horiez gain, arlo horretan dauden ikerketa-premia nagusiak identifikatu dira. Txosten hori egiteko, EFSAren Arrisku Biologikoen Taldeak (BIOHAZ) landare-, animalia- eta akuikultura-jatorriko elikagaien ekoizpen-inguruneak aztertu ditu, eta, horretarako, egungo literatura zientifikoan, Europan egindako ebaluazio zientifikoan, Europako legedian eta haren ezagutzan oinarritu da. Sektore bakoitzerako, elikagaien ekoizpen-inguruneak definitu dira eta diagramak garatu dira. Diagrama ...\nI+B-n hamar eurotik lau baino gehiago inbertituko dira (5.800 milioi euro inguru guztira), Europako Itun Berdea babesteko; halaber, EBren konpromisoa da 2050erako EB klima‑neutraltasuna lortu duen lehen kontinentea bihurtzea. Joan den ekainaren 15ean Batzordeak Horizon Europeren 2021-2022 aldirako lan-programa nagusia onetsi zuen, non helburu eta alor tematiko espezifikoak deskribatzen diren. Guztira 14.700 milioi euroko finantzaketa jasoko dute deialdien bitartez, eta aurkezteko epea ekainaren 22an irekiko da. Inbertsio horiek trantsizio ekologiko eta digitala azkartzen lagunduko dute, eta koronabirusaren pandemiaren susperraldi iraunkorra ematea eta etorkizuneko krisiei begira EBren erresilientzia areagotzea ahalbidetuko dute. Horrez gain, Europako ikertzaileen komunitatea babestuko dute beken, prestakuntzen eta trukeen bidez, ...\nFAOk eta OMEk arrisku mikrobiologikoen ebaluazioari buruz lehendik zeuden dokumentuak finkatu eta eguneratu dituzte; zehazki, arrisku biologikoak ebaluatzeko printzipioekin eta metodoekin lotutako jardunbide egokiak eta azken hamarkadako garapen berriak txertatu dituzte. Berriki argitaratu den lan hori FAO/OMEren Arrisku Mikrobiologikoen Ebaluazioari buruzko Adituen Baterako Batzordeak egin du (JEMRA) eta ondoren parekoen ebaluazioa eta jendaurreko kontsulta egin dira. Gida hori arriskuen ebaluazioaz arduratzen den komunitate zientifikoari zuzenduta dago, baita arriskuen kudeaketarekin eta komunikazioarekin lotutako erabakiak hartzen dituzten pertsonei ere. Dokumentu horrek arriskuen ebaluazioari buruzko orientazio praktikoa eskaintzen du, behar bezala egituratuta, eta arriskuaren ebaluazioaren lau osagaiak ditu ardatz: arriskuak identifikatzea, egon daitezkeen arriskuen ezaugarriak ...\nSukar aftosoaren aurkako kontrol-neurrien ebaluazioa EBn\nEFSAk EBk eskatutako txosten-multzoko laugarren txostena argitaratu berri du. Horren bidez, sukar aftosoaren aurka aplikatutako kontrol-neurrien eraginkortasuna ebaluatu du. Txosten-multzoko aurreko beste 3 txostenetan erabilitako analisi-metodologia berbera erabili dute. Txosten horien bidez A zerrendako gaixotasunak aztertu dituzte, bat etorriz animalia-gaixotasun transmitigarriei buruzko 2016/429 Erregelamenduarekin (EB). Kontrol-neurri horiek ebaluatzeko zenbait agertoki diseinatu ziren, eta ebaluazioa hasi aurretik adostuta utzi zituzten. Berrikuspena kontrol-neurrien alderdi hauetan oinarritzen da: Gaixotasuna detektatzeko laginketa-prozedura klinikoak eta laborategikoak; laginketa-prozedura espezifikoak behar dira agertoki bakoitzerako. Baieztatutako agerraldietako zein agerraldi susmagarrietako eremuetako jarraipen-aldia. Mugatutako eremuen tamaina. Hona hemen ondorioak: 21 eguneko jarraipen-aldia eraginkortzat jo zen. Era berean, eraginkortzat jo zen neurri murriztaileak ...\nAESANeko Batzorde Zientifikoak hiltegiko albaitaritza-zerbitzuentzako gida bat berrikusi du, ohiko post mortem azterketaz gain prozedura osagarriak egin behar diren kasuetarako. AESANek, autonomia-erkidegoekin batera, gida bat sortu zuen duela gutxi, post mortem azterketan zehar prozedura osagarriak behar dituzten kasuak biltzeko. Prozedura horiek 2019/627 (EB) Betearazpen Erregelamenduan ezarritako irizpideetan oinarrituta daude, zeinaren bidez giza kontsumorako animalia-jatorriko produktuen kontrol ofizialak egiteko xedapen praktiko bateratuak ezartzen diren. Erregelamendu horrek aintzat hartu ditu EFSAren irizpenak, zeinetan gomendatzen den, ahal den neurrian, haztapen- eta ebakitze-prozedurak sistematikoki egin daitezela saihestea, hildako animalien post mortem azterketan zehar, mikrobioen hedatzea eta kontaminazio gurutzatua murrizteko. Hala eta guztiz ere, erregelamenduak aipatzen du kasu ...\nEusko Jaurlaritzaren Osasun Sailak, elikadura osasungarrirako ekimenen esparruan, zenbait fitxa didaktiko argitaratu ditu, oso txikitatik elikadura osasungarria sustatzeko. Elikatzeko modua faktore erabakigarria da osasunerako. Haurtzarotik eta nerabezarotik finkatzen dira elikadura-ohiturak; horregatik, interesgarria da etapa horietan ezagutza sortzen hastea, etorkizunean aukera osasungarriak lehenesteko. Fitxa didaktikoak hezkuntza-ingurunean (irakasleak, begiraleak, guraso-elkarteak) edo etxean modu erraz eta gidatuan erabiltzeko prestatu dira. Jarduera-fitxa bakoitzak honako hauek deskribatzen ditu: zein adin, maila eta ikasgaitan erabil daitekeen egokien, fitxa garatzeko moduaren deskripzioa, behar den denbora edo erabilera-maiztasuna, non aplikatzea espero den (ikasgela, jangela, etxea ...\n2021eko lehenengo lauhilekoan, animalien elikagaiekin lotutako 72 jakinarazpen egin dira; horietatik 7 alertak izan dira, 61 informazio-jakinarazpenak, 3 mugan egin diren ukapenak eta 1 albistea. Egindako kontrol motari dagokionez, 34 pentsuen ekoizpen-kateko zenbait arlotan egindako kontrol ofizialek igorri dituzte; 28 industriaren beraren autokontroletan detektatu dira, 5 kontsumitzaileen kexak izan dira, 4 Mugako Ikuskapen Postuek (MIP) igorri dituzte, eta 1 komunikabideen jarraipenak eragin du. Produktuen arabera, lehengaiei dagozkie jasotako jakinarazpenen % 48; etxeko animalientzako pentsu eta produktuei % 25; kontsumorako animalientzako pentsu konposatu eta osagarriei % 17; eta gehigarri eta aurre-nahasketei % 10. Jakinarazpenetan zerikusia izan duten produktuei dagokienez, honako lehengai hauek nabarmendu dira: sojarekin egindako produktuak (6), ...\nEkainaren 1ean, Batzordearen 2021/882 (EB) Betearazpen Erregelamendu berria argitaratu zen. Horren bidez, Tenebrio molitor espezieko larba lehortuak elikagai berri gisa merkaturatzeko baimena ematen da Europako Parlamentuaren eta Kontseiluaren 2015/2283 (EB) Erregelamenduaren arabera, eta Batzordearen 2017/2470 (EB) Betearazpen Erregelamendua aldatzen da. Erregelamendu horrek Tenebrio molitor espezieko larbak elikagai berri gisa hartzen ditu, eta horiek merkaturatzeko baimena eskatu duen Frantziako enpresari horiek merkaturatzeko esklusibotasuna ematen dio 5 urtez, "ondoren beste eskatzaile batek elikagai berri horretarako baimena lortzen ez badu behintzat, babestutako datuak aipatu gabe". Erregelamenduaren eranskinean zehazten dira elikagai berria zer baldintzatan erabil daitekeen. Halaber, bigarren zati batean, elikagaiaren deskribapena/definizioa, ezaugarriak/osaera, onartutako metal astunen ...\nOMEren Europarako Eskualde Bulegoak Haurren Obesitatea Zaintzeko Europako Ekimena ezarri zuen 2007an, eskola-adineko haurren gehiegizko pisuaren eta obesitatearen prebalentziari buruzko zaintza-datu estandarizatuen beharrari erantzuteko. Informazio hori izatea funtsezkoa da OMEren Europako Eskualdean haurren obesitateari heltzeko politika eta estrategia eraginkorrak garatzeko. Lehen datu-biketatik (13 herrialdek hartu zuten parte), COSI ekimenak geroz eta parte-hartze handiagoa izan du: 38 herrialdek parte hartu dute 2015-2016 eta 2016-2017 ikasturteetan egindako bilketa horretan (laugarrena), eta eskola-adineko 250.000 haurrek baino gehiagok hartu zuten parte. Gainera, 34 herrialdek eskola-inguruneari buruzko datu gehiago bildu zituzten, eta 23 herrialdek haurren dietari eta jarduera fisikoari buruzko datuak. Datu horiek bildu eta aztertuz gero, herrialdeen arteko ...\nAESANen Batzorde Zientifikoak Espainiako herritarrek dietaren bitartez kadmioarekin kontaktuan egoteko duten arriskuaren ebaluazioa egin du; hortik ondoriozta daiteke 12 eta 35 hilabete arteko haurrak direla esposizio hori jasateko talderik kalteberena, elikagai gehiago kontsumitzen baitituzte beren gorputz-pisuarekiko. Dena den, kadmioarekiko esposizioa segurtasun-marjinaren barruan dago biztanleria-talde guztietan. Ebaluazio hau egiteko, 16 elikagai-taldetan sailkatutako 2.965 lagin aztertu dira, denak ala denak 2014 eta 2017 artean autonomia-erkidegoek eta Kanpo Osasunak egindako kontrol ofizialerako programaren barrukoak. Espainian kontsumitzen diren elikagaietako kadmio-presentziak altua izaten jarraitzen du; hain zuzen ere, aztertutako laginetan % 32,8koa izan da. Kontzentrazio-tartea kontuan hartuta (beheko muga-LB eta goiko muga-UB), ikus daiteke kakao disolbagarria (215,3-215,3 ...\nElikagaien Segurtasunerako eta Nutriziorako Espainiako Agentziaren (AESAN) Batzorde Zientifikoak elikagaiak prestatzeko lehendik zeuden gomendioak berrikusi ditu, eta tenperatura eta denboraren konbinazioak mikroorganismo patogeno eta parasito nagusiak hainbat elikagaitan hazi eta suntsitzeko orduan duen eragina aztertu du. Berrikuspen horren ondoren, Batzorde Zientifikoak denbora-tenperatura konbinazioen (edo tratamendu baliokideen) zenbait gomendio proposatu ditu elikagaiak prestatzeko, produktuaren erdigunean lortu beharreko tenperatura aintzat hartuta, hori baita punturik hotzena. Hala ere, Batzordeak nabarmendu du gomendio horiek aplikatu ahal izango direla higiene-neurri zorrotzak betetzen badira, arreta berezia jarriz tresna eta ekipoen garbiketa eta desinfekzioan, bai eta manipulatzaileengan ere, eta behar bezala egiten badira prestatu, hoztu eta hotzean mantentzeko lanen ...\nElikagaien Segurtasunaren eta Nutrizioaren Espainiako Agentziako (AESAN) Zientzia Batzordeak txosten bat argitaratu du edari energetikoen kontsumoarekin lotutako arriskuei buruz. Edari mota horrek izugarrizko gorakada izan du, batez ere gazteenen artean (gaur egun, estatuan kontsumitutako edari freskagarrien % 2 da). Txosten horrek osasunerako arrisku potentziala duen kontsumo-eredu bat identifikatu, loaren alterazioetatik eta arrisku kardiobaskularretarainoko arriskuak hartzen dituena. Kafeina da edari horien osagai nagusia, eta formulazioetan beste osagai aktibo batzuk eransten dizkiote: taurina, L-karnitina, D-glucurono-eta-laktona, bitaminak eta zenbait landarez egindako osagaiak, hala nola ginsenga, guaraná eta ginkgoa. Egunean pertsona pisatzen duen kilo bakoitzeko 1,4 miligramo kafeina kontsumitzeak loezina eta loaren iraupena murriztea eragin dezake. 3 miligramo baino ...\nEFSAk txosten bat argitaratu du berriki Afrikako txerri-izurriaren (ATI) Europako egoera epidemiologikoa eguneratzeko, 2019ko irailetik 2020ko abuztura bitarteko epeari dagokiona Irizpen horretan, ATIaren bilakaera-dinamika eta -patroiak aztertu dira kaltetutako herrialde guztietan, ATIaren lehen kasua txerri eta basurdeetan hauteman zenetik bildutako lagin positiboen (PCR eta ELISA) emaitzen bidez. Oro har, hedapena arina da ATIak kaltetutako eremuetan basurde-populazio handiagoak daudenean. Basurde-populazioetako hedapen-maila aztertzeko, jakinarazitako kasuak berrikusi ziren, eta kalkulatu zen zenbat sailka litezkeen jatorri bereko bigarren mailako kasu gisa, epidemiaren lehen eta azken urtearekin alderatuta. ATIa basurdeetan agertzeko arrisku-faktoreen ebaluazioa egiteko, azterketa bibliografikoa egin zen. Errumaniaren kasuan, adibidez, arrisku-faktore nagusiak ingurumen-faktoreak, basurdeen ugaritasuna eta ehizatzen den ...\nFAO, OME, OIE eta PNUMA erakundeek goi mailako adituen talde bat aurkeztu dute, pandemiak eragiteko gaitasuna izan lezaketen zoonosiak ikertzeko, One-Health ikuspegiarekin. Taldeak aipatutako erakunde horiei aholkua emango die, epe luzerako mundu mailako plan bat prestatze aldera, zoonosiak prebenitzea xede, hala nola IAAP H5N1, MERS, Ebola, Zika eta une honetan bizi dugun COVID-19aren pandemia. Modu orokor batean, honako hauek izango dira emango dituzten lehen pausoak: animalietatik pertsonetara eta alderantziz transmisioa egotea zehazten duten faktoreak sistematikoki analizatzea. transmisio-arriskua ebaluatzea. zaintza-ereduak prestatzea. agerraldiak prebenitu eta kontrolatzeko jardunbide egokiak zehaztea. One-Health ikuspegia aplikatzea; horrek lotu egiten ditu pertsonen, animalien eta ingurumenaren osasuna, eta garrantzi berezia ematen ...\nErleen faktore estresagarri anizkoitzen arriskuak ebaluatzea\nEFSAk irizpen zientifiko bat argitaratu du, eta bertan esparru integratu eta holistiko bat ezartzen da ezti-erleek jasaten dituzten estres-faktore anizkoitzen ondorio konbinatuak ebaluatzeko, hala nola pestizidak eta beste ingurumen-kimiko batzuk, parasitoak eta gaixotasunak, edo elikagaien eskuragarritasuna, klima eta erlezaintza-praktikak bezalako faktoreak. EFSAren iritzi zientifikoak ikuspegi berritzaile bat proposatzen du, jarraipen-sistema bat eta modelizazio-sistema bat konbinatzen dituena. Jarraipen-sistema erlauntz zentinelen sare batek osatzen du, Europako hainbat eskualdetan kokatuta eta datuak biltegiratzeko eta aztertzeko plataforma bati konektatuta. Erleen osasun-egoerari eta faktore estresagarri guztiei buruzko datuak modu harmonizatuan bilduko dira. Modelizazio-sistema ApisRAM izeneko tresna baten garapenean oinarritzen da, zeinak erlauntz bat ahalik eta zehaztasun ...


Zenbatu taldearekin antzezlan, Bizitegirekin elkarlanean saioa. Gaia: la soledad\nNaomi Kawase (Japonia, 1969). Fas zineklubean izan genituen “ Doluaren basoa” (2007) eta “Still the water” (2014). Cannes Zinemaldian saritutako emakume gazteena izan zen zinegile honen “Gozotegi bat Tokion / An” (2015) aurkeztuko dugu.\nSentarok gozotegi txiki bat dauka Tokion. Bertan “dorayaki” pastelak saltzen ditu. Pastela hauek oso popularrak dira, batez ere barruan daramaten “an” saltsagatik. Egun batean emakume nagusi bat agertuko da laguntza eskainiz. Sentarori ez zaio ideia asko gustatzen, baina emakumeak berak egindako “an” saltsa dastatzeko ematen dionean iritzia aldatuko du. Eguneroko elkarlan honek, bien bizitzak aldatuko ditu.\nKawaseren poesiak bustitzen ditu fotograma guztiak. Zinemagile honen kutsu pertsonala eta bakarrak ipuin hau delicatessen batean bihurtuko du. Pertsonaien zauri sakonek gizakion hauskortasuna agerian utziko dute. Goza dezagun berriz ere lan gozo hau.\n2018/06/12 · AN - Japón-Frantzia-Alemania - 2015 - 113 min · Zuz Naomi Kawase · G Naomi Kawase (Nobela: Durian Sukegawa) · Arg Shigeki Akiyama · M David Hadjadj · Eko Comme des Cinemas / Nagoya Broadcasting Network / Twenty Twenty Vision Filmproduktion / ZDF/Arte / MAM / Aeon Entertainment / Asahi Shimbun · Akt Masatoshi Nagase, Kirin Kiki, Miyoko Asada, Etsuko Ichihara, Miki Mizuno, Kyara Uchida


EBAZPENA, 2020ko otsailaren 26koa, Biktimen eta Giza Eskubideen zuzendariarena, zeinaren bidez jakinarazten baita zer erakundek jasoko dituzten hezkuntza arloko Elkarrekin Bonuak Programaren 2019ko laguntzak. - Eusko Jaurlaritza - Euskadi.eus\nEBAZPENA, 2020ko otsailaren 26koa, Biktimen eta Giza Eskubideen zuzendariarena, zeinaren bidez jakinarazten baita zer erakundek jasoko dituzten hezkuntza arloko Elkarrekin Bonuak Programaren 2019ko laguntzak.\nBiktimen eta Giza Eskubideen zuzendariaren 2019ko apirilaren 10eko Ebazpenaren bidez, hezkuntza arloko Elkarrekin Bonuak Programaren 2019ko deialdia egin zen.\nEuskal Herriko Agintaritzaren Aldizkarian argitara ematea 2019ko apirilaren 10eko Aginduaren babespean emandako dirulaguntzen erakunde onuradunen zerrenda eta jasoko dituzten zenbatekoak (ebazpen honen eranskinean dago zerrenda). Ebazpen horren bidez, hezkuntza arloko Elkarrekin Bonuak Programaren 2018ko deialdia egin zen.\nIkus: EBAZPENA, 2019ko apirilaren 10ekoa, Biktimen eta Giza Eskubideen zuzendariarena, zeinaren bidez hezkuntzaren esparruko Elkarrekin Bonuak Programaren 2019ko deialdia egiten baita.


Arrateko zelaia 2015eko festarako prest | Kezka Dantza Taldea\nDatorren asteartean, irailaren 8an, Arrateko zelaian izango gara berriro ere, hamaikagarrenez, Arrateko Amaren Kofradiako dantzariak. Abuztuko oporrak atzean utzita Arratera begira jarri gara eta aste honetan zehar entseguak egin ostean prest ditugu ezpata, makil, brokel eta abarrak. Aurtengoan, asteguna izan arren, 55 dantzariko taldea batuko gara Arraten zelaia dantzaz betetzeko.\nArrate, 2014. Argazkia: Felipe Loiola. Dantzan CC BY-SA\nArrateko zelaiak ikusi ditu jada dantzariak 2015 honetan, atzo, irailaren3an, bertan izan baikinen denok, azken entseguak egin eta zelaiari tamaina hartzen.\nArrate, 2015. Argazkia: Oier Araolaza. Dantzan CC BY-SA\nBizkaia eta Gipuzkoako gonbidatuak\nAitor Sorazu Azkoitiako Sahatsa dantza taldeko kidea eta Karmelo Angiozar San Lorentzo dantza taldeko berriztarra izango dira aurtengo gonbidatuak. Bata dantzari gipuzkoarra eta bestea bizkaitarra, bi dantza maisu eta dantzari handiren dantza molde ezberdinak beraz aurten Arraten ikusiko ditugunak. Urtero Euskal Herriko txoko ezberdinetatik Arratera gonbidatzen ditugu dantzariak eta horrela kofradian sartu eta Arraten urtero dantza egiteko aukera izaten dute hauek ere. Aurreko urteetako gonbitatu ugari batzen zaizkigu irailaren 8ro taldera, bailarako dantzarietatik hasi, Euskal Herriko mugetara zabaldu eta ozeanoaren bestaldetik ere egun berezi honetan gurekin batera dantzatzera Arratera datozenak.\nArrate, 2014. Argazkia: Iñaki Zugasti . Dantzan CC BY-SA\nIrailaren 8a, jai eguna\nUrtero lez 11:00etako meza nagusian eta ondoren datorren prozesioan parte hartuko dugu dantzariok, eliza barruan eta prozesioaren ostean ezpata-dantza eskainiz. Gero, 12:30etan zelaian izango da Arrateko Amaren dantzen erakustaldi osoa, ezpata-dantzarekin hasi eta trokeo-dantzekin amaituz.\nKategoria Sin categoría 2015/09/04 egilea dantzak.\n← Gure auzoetako jaien soka etetzen Dantzariz bete zuen plaza Euskal Jaiaren 50. urteurrenak →


Aztarnen bila, pausoz pauso - Tolosa - Tolosaldeko ataria\nAztarnen bila, pausoz pauso\nTolosaldeko Ataria 2019-07-18 13:59\nAuzolandegietako kideek, Paco Etxeberria auzi medikua gidari dutela, Saseta Defentsa Sisteman hildako gorpuak nola aurkitu ikasi dute, Tolosako Olamuino mendian.\nAuzolandegiak amaitzear zirela, pasa den ostiralean, Albiztur eta Tolosa artean dagoen Olamuino mendian indusketa lanak egin zituzten boluntarioek. Bereziak izan ziren, batetik, Paco Etxeberria auzi medikua izan baitzuten lagun, hasieratik amaieraraino argibideak ematen, eta, bestetik, 1936ko udan hildako gudari batzuen gorpuak egongo ote ziren susmoa zutelako.\nUrkizutik gertu dagoen Olamuino mendian egin zituzten indusketak. Mikel Errazkin ikerlari anoetarrak, bere lan batean, hobi horri buruzko informazioa jasoa du: «Urkizu auzoko zenbait biztanleren arabera, bertan zumaiar batzuk fusilatu zituzten. Duela urte batzuk, beraien senideek gorpuak atera eta beraien jaioterrian ehortzi zituzten. Leku horretan gurutze bat jarri zuten eta urtero loreak jartzen zituzten».\nAranzadi Zientzia Elkarteak ikertutakoaren arabera, Euskadiko Artxibo Historikoan eta Bidaniko erregistro zibilean agertzen dira gerra garaian hildako hiru gudariren izenak: Sebastian Etxeberria, Aurelio Sarachaga eta Luis Manero.\nLeku hartan jarraitzen du, egun, gurutzeak, eta haren bueltan egin zituzten lanak. Momentuz, gorpurik ez zuten aurkitu. Karlos Almorza historialaria eta Aranzadiko kidea ere bertan izan zen, eta esan zuen ezer aurkituko ez bazuten ere auzolandegietara joan ziren ikasleek gehiago ikas zezatela zutela helburu: «Bagenekien gorpuak eraman zituztela, baina aztarnaren bat aurkitzea zen asmoa. Azken batean, boluntarioek ikastea, ikustea eta jakitea nahi dugu benetan zer, non eta nola gertatu zen».\nEz zuten denbora nahikoa izan gorpuak aurkitzeko. Aurretik, ordea, Etxeberriaren argibideak jaso zituzten, eta gauzak behar bezala egiteko pausoak erakutsi zizkieten boluntarioei. Lehenik, lana egin behar zuten eremuko hosto, adar eta zabor guztiak kendu zituzten. Ondoren, hilobia erdian zutela, laukizuzen bat irudikatu zuten, eta goma batzuen bidez, metroka, lauki txikiagoak egin zituzten. Horrela, koordenatu kartesiarrak erabiliz, aurkitutakoa nola dokumentatu ikasi zuten.\nIndusketak egin bitartean, azalpenak emateko tartea hartzen zuen Etxeberriak. Besteak beste, adibidez, bala bat aurkitu zutenean bala motak azaltzen aritu zen. Tartean, plastikozko loreak ere aurkitu zituzten, non ziurtatu zuten, loreak jartzen zituztela gurutzearen ondoan. Bazkalostean zulatu zuten lurra, gorpuen aztarnak aurkitzeko asmotan. Momentuz, plastiko zatiak soilik aurkitu zituzten.\nBeste gauzen artean, gehiago ikasteko balio izan zien egunak boluntarioei. Hasieratik amaieraraino pauso guztiak ikasteko baliagarria izan zitzaien, Karlos Almorza historialariaren arabera. «Azken batean, Etxeberriak ikastaro bat eman die auzolandegietako kideei, eta hori guretzat ere aberasgarria da», esan zuen.\nArratsalde erdira arte aritu ziren indusketa lanetan. Eguerdi aldera, Tolosako Udaleko ordezkarien bisita izan zuten: Olatz Peon alkatea eta Patxi Amantegi zinegotzia izan ziren.


Mediku bila gabiltza Donostialdean | Matia Fundazioa\nHasieraBerriakMediku bila gabiltza Donostialdean\nMatia Fundazioan 130 urtetik gorako esperientzia dugu geriatriaren sektorean. 1.200 profesional baino gehiago ditugu, eta gaur egun Medikuntzako profesionalak sartu nahi ditugu gure taldean, Gipuzkoako 2 zentrotan (https://www.matiafundazioa.eus/es/centros).\nMEDIKU 1 DONOSTIALDEKO ZENTRO BATENTZAKO\nMediku bat behar da Donostialdeko gure zentro gerontologiko baterako.\nMedikuntza orokorrean titulazio osatua/homologatua duten pertsonak behar ditugu, eta familia-medikuntzan edo barne-medikuntzan oso espezialitate baloragarria da.\nAdinekoen osasun-arretan izandako esperientzia baloratuko da, bai eta medikuntzaren ikuspegi humanistikoa ere, adinekoen eta haien familien osasuna eta ongizatea eta taldean lan egiteko gaitasuna helburu hartuta.\nUrteko soldata gordin interesgarriarekin aldi baterako kontratu bat eskaintzen da, mugagabe bihurtzeko aukerarekin, 6 hilabeteko probaldiarekin lanaldi osoan, astelehenetik ostiralera.\nBerehala hasiko da lanean.\nLan eskaintzan izena eman dezakezu hemen


Mundua aukeraz betetako lekua da\n100 urte berrikuntzak ikasten\nZentro txikia izatea gauza handia da\nIkastetxea mundua deituriko auzoa da\neta zure seme-alabek ere merezi dute. Horregatik, ume bakoitzarengan sinisten dugu, eman ahal duen guztiarengan. Horregatik, banan-banan ezagutzen ditugu eta ahalik eta gehien estimulatzen ditugu. Honela, tresna teknologiko aurreratuenak eta puntako teknika pedagogikoak euren eskura daude. Aukerak eskaintzen dizkiguten pertsonak eta egoerak badaudela erakusten dizkiegu, aberasten egiten gaituztenak.\nZure hitzordua hemen\n100 urte berrikuntza ikasten\nEz dago mende bat betetzerik puntako heziketa eskaini gabe. Ez dago 30.000 pertsona formatzerik momentu bakoitzean teknika pedagogikorik onenak eta goi mailako teknologia eskaini gabe. Gaur egun, estimulazio goiztiarra, ikasketa kooperatiboa eta proiektuen bidezko lanak lantzen dira marko digital aurreratuan. Izan ere, Eusko Jaurlarizak nabarmendu zuen zentro berritzailea izateagatik, IKASDIG proiektua sustatu baitu. Bihar?auskalo! Hala ere, gure taldeak trebatzen jarraituko du datorrenari aurre egiteko.\nZure hitzordua hemen Ikusi hezkuntza proiektua\nEgunero 450 ikasle heltzen dira gure zentrora. 450 pertsona desberdin behar eta gaitasun desberdinekin. 450 izen. 450 aurpegi. 450 istorio. 450 etorkizun. Egunero lan egiten dugu 450 bizi proiektu bakoitza gizaki eta ikasle gisa gaitasunak garatzetik ahalik eta hurbilen egoteko. Zenbaki hutsak ez baitira. Dagoen baliotsuena direlako. Pertsonak.\nZure hitzordua hemen Zentroa ezagutu\nBadakigu non gauden eta nondik gatozen. Gure ingurune natural eta sozialarekin lan egiten dugu baita mugak itxuragabetzen diren kulturarteko munduarekin ere. Uste dugu jatorri desberdinetako pertsonen egoeretako eta kulturetako integrazioak guztiok aberasten gaituela eta gaur egungo munduan bizi izaten erakusten digula. Horregatik, hirueledun eredua eskaintzen dugu, eta gure proiektu solidarioek bai auzoan bai planetako edozein lekutan eragina dute.\nZure hitzordua hemen Gure zerbitzuak ezagutu\nZer prestatzen ari dira gure sukaldariak?\nIbilbideak eta garraioetako ordutegiak.\nZentroko eta eskolako mailetako ordutegiak eta egutegiak.\nZentroaren gaineko agiri eta zirkular ofizialak eta interesgarriak.\nAlexia Atarira, Google Classroom-era, ... bezelako aplikazioetarako sarrerak.\nJarrai itzazu ikastetxearen berri guztiak sare sozialetako gure profiletan.


otsaila 4, 2013 @ Garazi\nBagenuen gogoa elearazin antzerkiari tartetxo bat eskaintzeko. Antzerki testu apropos baten bila gabiltza, euskarara ekartzeko, baina aurretik, teorizazio apur bat egin nahi izan dugu. Horretarako, Julia Marin Arteagarengana (Lasarte-Oria, 1959) jo dugu, bera baita gaur egun antzerki itzulpenaren inguruan gehien hausnartzen eta jarduten duena. Hogei urte inguru daramatza Idazkuntza teknikak irakasten, Itzulidatz lan-taldearekin. Hamar urte pasatxo dira Testu interpretazioa euskaraz gaia jorratzen duela Donostiako Arte Eszenikoen Tailerreko ikasleekin. Testu interpretazioari eta komunikagarritasunari buruzko tailerrak diseinatu eta ematen ditu, irakasleei, aktoreei eta komunikabideetako profesionalei zuzenduak. Telesail eta antzezlan askotan parte hartu du itzultzaile eta zuzendari laguntzaile gisa, besteak beste, Mephisto (Klaus Mann), Anarkista baten ezusteko heriotza (Dario Fo), Artea (Yasmina Reza), Lapur-zuloa (Stephen Adly Guirgis), Hor al zaude? (Javier Daulte), Grönholm metodoa (Jordi Galceran), Ilunpetan (Peter Shaffer) eta Ahuntza edo nor da Silvia (Edward Albee). 31 eskutik blogean parte hartzen du.\nElearazi: Gero eta garrantzi gehiago ematen ari zaio ahozkoari, Galeuscaren baitako “Esateko idazten dena” topaketak eta Mintzolaren “Ahoa bete hots” jardunaldiak kasu. Hainbesteko beharra al dago, ba, ahozkoaren inguruan hobetzeko?\nJulia Marin: Gero eta garrantzi gehiago… Ez dakit, ba. Nondik begiratzen den…\nEgia da azken urteotan antolatu direla ekimen batzuk gogoeta egiteko ahozko jardunaren gainean, eta horrek esan nahi du gizartean badagoela kezka hori, edo hori sinistu nahi dut nik. Baina uste dut prozesuaren hastapenetan gaudela: hasi besterik ez gara egin.\nHizkuntza handi aspaldian normalizatuek emana daukate idatzitik ahozkorako jauzia, eta prosodia ere finkaturik dute. Horren eraginez, esatari, aktore eta abarrek ez dute arazo handirik izaten testu idatzi batean oinarritutako jardunak ahots gora egiteko.\nEuskaraz, 1968. urtean ekin zitzaion euskara idatziaren normalizazioari; eta, nahiz eta harrezkeroztik aurrerapauso nabarmenak eman ditugun, oraindik ere prosa estandarra eratze-bidean ari gara. Idatziaren menpe bizi gara, ikuspuntu gramatikaletik begiratzen diogu hizkuntzari, eta ez komunikatibotik. Ikertu eta deskribatu gabe dugu esatezko testu baten ezaugarriak zein diren. Eta ahoskeraren esparruan dena egiteko daukagu.\nIkusi besterik ez dago zertan den Euskaltzaindiaren Ahoskera Batzordea. 1993an sortu zen. Lanean hasi zen komunikabideetako eta irakaskuntzako zenbait arduradunekin, eta lankidetza horren emaitza izan zen 87. araua, 1998koa: Euskara Batuaren Ahoskera Zaindua (EBAZ) izeneko txostena. Batzordea, 1998an bertan, desagertu egin zen. Urte batzuk geroago, 2009an, 158. gomendioa kaleratu zuen: Kanpoko leku-izenak euskaraz ahoskatzeko irizpideak. Euskaltzaindiaren webgunean begiratzen baduzue, Iker egitasmoaren barruan, Fonetika eta Fonologia esparruan dio: «Arian-arian Akademiari aurkezten zaizkion premiei erantzutea da lantalde suntsikor honen zeregina». Ez dakit arian-arian aurkezten zaizkion premiei erantzuten dien lantalde suntsikor batek atarramentu onik ekarriko ote digun…\nGure errealitatea da hitzaz baliatzen diren profesionalak irizpiderik gabe ari direla lanean, sena eta intuizioa lagun dutela; nor bere aldetik dabil bilatzen eta garatzen ahozko komunikaziorako baliabideak. Eta nik ez dut ikusten inolako plangintza seriorik gure gabeziak konpontzeko.\nE: Entzun izan dugu euskarazko sorkuntzan ere, narratiban, maiz funtzionatzen ez duena dialogoak direla, ez baitira sinesgarriak. Arazo bera al da? Noraino da ahozkotasunean dugun hutsunea?\nJ.M: Zein da galdera, antzerkian ere hori bera gertatzen ote den dialogoekin?\nNarratiban (nobelagintzan, ipuingintzan eta), idazle-irakurlearen arteko harreman guztia idatziz, paperaren bidez, gauzatzen da. Eta dialogoak sinesgarriak ez badira, idazteko moduan dago gakoa, esate baterako ez direlako erabili hizketa bizian ohikoak diren mintzamoldeak edo.\nEszenatokian, testuak bi fase izaten ditu. Aurrena, antzezlana idatzi/itzultzeko garaian, oso kontuan hartu behar da esaldi bat ez dela baliagarria izango aktorearen ahoan funtzionatzen ez badu. Eta behin testua idatzita dagoela, noski, esaldi bakoitza nola esaten den ere funtsezkoa da sinesgarritasunaren auzi horretarako. Bi faseak zaindu behar dira obrak eszenatokian funtzionatuko badu.\nE: “Atzerriko teatroa ezagutu behar da, baina ez itzuli, ez hitzez hitz itzuli. Atzerriko komediarik eztugu eman behar” zioen Arestik 1961ean. Kasu egin al zioten? Antzerki itzulpena ez al zen hitzez hitzezkoagoa garai batean orain baino?\nJ.M: Ene, pentsa zer izango zen Arestiren garaian antzerkia itzultzea… Orduantxe hasi ziren-eta munduko obrak euskarara ekartzen; eta artean batuaren prozesua hasi gabe… Nor bere aldetik ibiliko zen, orduan ere, ahal zuena egiten.\nAresti 1964ko hitzaldi batean gerraurreko garbizaletasunaren kontra mintzatu zen: «Euskera herrikoia iruditzen zait euskera defenditu eta salbatzeko modurik onena». Kexu zen Shakespeareren bi tragedia ikusi eta ezin ulertu zituelako, euskara gaitza zela eta, errazago entendituko omen zituen ingelesez. Idazle eta itzultzaile falta ere salatu zuen.\nDena dela, uste dut zuek aipatu dituzuen hitz horiek esan zituenean Arestik beste kezka bat zeukala buruan, ez zela ari itzulpena egiteko prozeduraz bakarrik. Euskal teatroa gaurkotzeko ahaleginean ari zen: atzerrian inposatzen ari zen antzerki abangoardista ekarri nahi zuen Euskal Herrira (Miller, Brecht, Becket, Ionesco, Eliot, Pirandello, Txekhov, Lorca…); maisu handien lezioak hartu eta gurean aplikatu nahi zituen, ez hitzez hitz itzuli. Pentsaera eta portaera berriak inportatu nahi zituen, euskal kultura berriztatu, ateak zabaldu euskal eszenari, eta horrela, aldaketa eragin gizartean, teatro iraultzailea eta konprometitua eginez. Izan ere, zahar eta moralistatzat jotzen zituen ordura arteko obra naturalistak (Martzelino Soroa, Toribio Altzaga…).\nEta, bai, kasu egin zioten. Arestik berak idatzi eta itzuli zituen hainbat antzezlan (Eta gure heriotzeko orduan, Justizia txistulari… / Betti, Valle-Inclán…). Gazteen taldeekin ere ibili zen lankidetzan antzezlan berritzaileak sortzen. Gero, Xalbador Garmendiak hartu zion lekukoa, eta Historia triste bat idatzi zuen, hautsak harrotu zituena 1964an; itzulpen batzuk ere egin zituen (Les Justes, Camus…). Jarrai antzerki-taldea ere 1965. urtean sortu zen, taularatu zuten lehen obra Beste mundukoak eta zoro bat, Arestik idatzia; handik aurrera, baita itzulpen ugari ere: T.Williams, Ibsen, O´Neill… Eta geroago, Atxaga etorri zen NHI teatroa (Nazionala, Herrikoia eta Iraultzailea) eraikitzeko asmotan: Borobila eta puntua (1972)…\nE: Antzerki itzulpen eta egokitzapenean iaioa zaitugu. Zenbateraino itxuraldatzen da hasierako testu itzulia taularatzerakoan? Obraren araberakoa izanen da, ezta? Zeintzuk dira irizpideak?\nJ.M: Noski, obraren araberakoa da.\nAtzerriko obrekin beti dago zalantza hori, zer egin pertsonaien izenekin, leku eta kultur erreferentziekin… Pentsatu behar da zer komeni den, euskarara egokitzea giro hori, publikoari arrotza gerta ez dakion, edo jatorrizko testuan bezala uztea. Zirt edo zart egin beharra dago. Dena dela, erabaki horiek hartzea ez dagokio soilik itzultzaileari, obraren zuzendariarekin batera finkatu beharreko irizpideak dira horiek.\nBestelako antzezlanetan ere, hasierako testu itzulia aldatu egiten da beti taularatzea prestatzeko momentuan. Idazle/itzultzailearen lana ez baita amaitzen etxeko epelean egiten duen bertsioarekin. Bertsio hori zirriborro bat baino ez da, eszenatokira eramango dena gero. Izan ere, itzultzaileak, bakarkako lanean ari denean, testuaren bere interpretazioa egiten du, ez ditu ezagutzen pertsonaiak, ez daki nolako eszenaratzea diseinatu duen zuzendariak… Itsu-itsuan ari da. Eta, beraz, gerta daiteke egin dituen interpretazioetako batzuk taldeak beste modu batera ikustea. Taldean jardun beharra dago, jende askok baitauka hor zer esana: zuzendariak eta aktoreek. Adostasun batera iritsi behar du talde osoak, norabide berean egingo badu.\nAdibide bat jartzearren, egunotan itzultzen ari naizen obra aipatuko dizuet: Ur-bazter birrindua / Medea Materiala / Argonauten paisaia, Heiner Müller alemaniar antzerkigilearena. Irudiz betetako antzezlan oso poetiko eta kriptikoa da, batere puntuazio-zeinurik gabe idatzia. Gaztelaniaz eta euskaraz muntatzea da helburua, eta gaztelaniazkoa prestatzen hasita daude dagoeneko, horregatik itzulpena gaztelaniatik ari naiz egiten. Liburu-formatuan kaleratzeko arituko banintz, autoreak bezalaxe itzuli beharko nuke, alegia puntuazio-zeinurik gabe. Hartara, jatorrizko testuan bezala, irakurlearen esku geldituko litzateke esaldi bakoitzaren interpretazioa egitea (erabakitzea non hasi eta non amaitzen den pentsamendu bakoitza). Baina esatezko testua dela kontuan hartuta, esaldi guztien mugak argi eta garbi erabaki behar dira, esanahi bakarraren alde egin behar da; bestela, ezin da esan. Horregatik, saio batzuk egiten ari gara mahai-lanean, talde osoa elkar hartuta, testua esaldiz esaldi finkatzeko, eta puntuatzen ari gara, garbi izan dezagun denok testuaren zer interpretazio kontatu nahi dugun.\nNi, antzerkia itzultzen dudanean, saiatzen naiz ahalik eta fidelena izaten jatorrizkoarekin, eta batuan idatzi ohi dut lehen bertsioa. Gero, entseguetan, pertsonaiak gorpuztu ahala, haien intentzioak eta gorputz-inpultsoak finkatuz eta egoerak eta harremanak argituz doazen neurrian, pertsonaiek berek esaten digute zenbateraino zaizkien balekoak testuko esaldiak, eta baita ere zer erregistrotan hitz egiten duten: hika/zuka/berorika, euskalkian/batuan, erregistro formalean/ez-formalean… Eta horren arabera ibiltzen naiz lehen bertsioa berridazten behin eta berriz, testua egokitzen eszenan sortzen diren jolas eta proposamen berriei. Egokitze-fase horretan, albo batera utzi ohi dut jatorrizko testua, hor euskarak agintzen du.\nHorregatik aldarrikatzen dut idazle/itzultzaileak ere parte hartu behar duela entseguetan, hizkuntzaren erabilera taldearen hautuen zerbitzura jartzeko. Ezinbestekoa da norbaitek hitzari segimendua egitea, hitza estreinaldira arte mimatzea alegia, pertsonaien eraikitzea, intentzioak, eszenografia, atrezzoa, jantziak, argiak eta abar mimatzen diren bezala. Bi arlotan lan egin behar da: idatzizkoan eta testuaren ahots gorako interpretazioan. Bi langintza horiek ezin dira utzi zuzendari eta aktoreen esku.\nLehen, Gabriel Aresti aipatu duzue, eta berak ere hitz egin zuen auzi honen inguruan. 1962. urtean hau zioen Euskera aldizkariaren VII. alean, Nola erein teatroaren gaurkotasuna euskaldunen artean izeneko artikuluan:\n«Herri bakoitzean, komediak bertako euskeran eman behar dira, baina eskribitzaleak ezin eskribi dezake komedia bat mila euskera diferentetan. Euskal komediak euskera batu batean eskribitu behar dira, eta zuzendariaren ofizioan gauza derrigorrezkoa izanen litzateke euskera batu hori ezagutzea. Honela komediaren saiaketan alda liteke euskera batu hori komedia emanen den euskera bizira.»\nEta bi urte geroago, 1964an, hona zer esan zuen Donostian egin zuen hitzaldi batean, Euskal teatro berri baten beharra: euskal komedia izenekoan:\n«Orain bi urte areto honetan bertan teatroaren gaineko elkar-hizketa batzuk izan genituen euskaltzaleak. Zuen artean batzuk gogoratuko dira. Bertan ni ere mintzatu nintzen, eta gaurko problemaren gainean arrazoi batzuk eman nituen, nolako euskera erabili behar dugun gure teatroetan. Esan nuen orduan zuzendariaren, teatro-taldearen zuzendariaren kontu utzi behar dugula asuntu hori, idazleok gure modura eskribitu behar dugula, eta gero komedia bat herri batera eramaten denean, solastariak bertako euskera erabiltzen arduratu behar direla. Baina orain konturatzen naiz hori eztela posible. Teatrolariak gehienetan, gizon normalak dira, eta ez linguista porrokatuak. Beraz orduko nire asmoa astakeria bat iruditzen zait.»\nJulia Marinek itzuli dituen antzerkigileetako batzuk: Werner Schwab, Golden Appel Quartet, Dario Fo eta Yasmina Reza.\nE: Badirudi azken hiru hamarkadetan bi joera nabarmendu direla antzerki itzulpenaren gaineko nazioarteko teorizazioan: irakurgarritasuna (readability, mise en signe) eta antzezgarritasuna (performability, mise en scène). Biak al dira, zure ustez, balekoak? Bigarrenetik egiten duzu zuk, ezta?\nJ.M: Ba, nik esango nuke bi urrats ezinbesteko direla prozesu berari dagozkionak. Lehen bertsioa idaztean, irakurgarritasuna bilatzen dut: testuak paperean funtzionatu behar du aurrena; begien bistatik galdu gabe, jakina, esatezko testu bat ekoizten ari naizela. Eta, behin taldearekin elkarlanean, obraren eraikuntzan ari garenean, antzezgarritasunaren alde egiten dut, sakontze-fase horretan organizidadeak agintzen du.\nE: Senez 42 aldizkarian zera galdetzen zenuen: “nola eskatuko diogu aktore/hizlari bati interpretazioak hain berezkoak dituen zeregin horiek guztiak [natural, jator, zuzen izatea] gauzatzeko euskarak ahozko eredu estandarra finkatu gabe baldin badauka oraindik?” Kezkatzeko arrazoiak baditugu, beraz…\nJ.M: Bueno, kezkatzeko baino gehiago, uste dut premia daukagula lanari ekiteko, eta lehenbailehen.\nBide interesgarria daukagu aurretik. Ikertu beharrean gara ahozko adierazpide taxuzko bat egiteko funtsezkoak diren hainbat alderdi: euskal doinuaren ezaugarriak, hitzen azentua, prosodia-unitateak eratu eta isiluneak egiteko irizpideak, intonazioa, hitzei enfasia eta indarra emateko baliabideak, erritmoa, abiadura, tonua, hitzen lotura emozio eta gorputz-inpultsoekin… Labur esateko, euskararen prosodia finkatu behar dugu, eta eredu bat eskaini ahozko euskara estandarrerako.\nGainera, lan horrek ez lieke mesede egingo soilik esataritzan diharduten profesionalei. Uste dut irakaskuntzan ere (eskola eta euskaltegietan) badirela irizpide horien premian, erreminta izugarri onak baitira mintzamena bideratzeko. Hortaz, lehenik, ikerlana egin beharko da; eta ondoren, eduki horiek didaktizatu, ahoskera-metodo berriak sortu eta formazioa eskaini irakasleei. Bide batez, aukera paregabea genuke ikuspuntu gramatikaletik aldendu eta hizkuntzaren alderdi ludikoa landu eta zabaltzeko.\nEz dugu zertan hasirik sekulako teorizazioak egiten. Nahikoa dugu hizketa librean ari garenean erabiltzen dugun mintzamolde bizi hori aztertzearekin. Kontua ez da ahoskera-arauak ematea; baizik eta deskodetzea hizketa naturala, eta deskodetze horrek emango dizkigu irizpideak ahozko jardun sinesgarriak nola egin jakiteko.\nBestetik, euskarak, zorionez, abantaila izugarria dauka erronka horri aurre egiteko: ahozko tradizio oso aberatsa. Hor ditugu ahozko kultur sorkuntzari dagozkion arteak: bertsolaritza, ipuin-kontalaritza, kantagintza eta antzerkigintza. Badaukagu, beraz, zer hari-muturri tira egin. Uste dut gure arteei ez diegula ateratzen eman dezaketen etekin guztia.\nE: “Testuaren koherentzia eta kohesioa: zenbait baliabide” ikastaroa eman zenuen irailean, EIZIEk antolatua. Testu koherenteak sortzeko zailtasunak nondik datozkigu euskaraz idazten dugunoi? Zergatik egiten da askorentzat hain nekeza? Altubekeria? Gehiegizko atzerakarga?\nJ.M: Idaztea ez da batere langintza samurra. Makina bat lan egin behar da testu argiak sortzeko. Lehen-lehenik, garbi eduki behar duzu zer komunikatu nahi duzun. Ondoren, ideiak garatu eta egitura baten gainean antolatu. Eta, gero, idazteko garaian, prosa ulergarria erabili, forma egokia eman pentsamenduei.\nZailtasunak bi arlotan ditugu. Batetik, egiturari dagokionez, uste dut joera daukagula esaldiz esaldi eraikitzeko testua, ez diogula begiratzen perspektibarekin, ez dugula behar beste kontuan hartzen mezuaren osotasuna. Eta, bestetik, lehen ere aipatu dut prosa estandarra eratze-bidean ari garela, askotan esaten da hori, euskal prosa heldu gabe dagoela. Eta horrek buruhausteak ez ezik, korapilo batzuk ere ekartzen dizkio gure espresabideari, besteak beste, erlatibozko esaldien gehiegizko erabilera eta hitz-ordena iluna.\nIkastaroan, prosamolde komunikatiboaren inguruan jardun genuen gehienbat. Gogoeta eginez ekin genion: gaur eguneko kezkak, aditu/arituek esanak, ahozko eta idatzizko kodeen arteko aldeak… Gero aztertu genituen garai bateko purismoak oinordetzan utzi dizkigun iritzi ustel batzuk eta Altubek 1929an proposatu zuen ereduaren mugak (aditza amaieran, galdegaia aditzaren ezkerraldean…).\nEta alderatu genuen eredu zaharkitu hori klasikoen idaztankerarekin. Ildo horretatik, argigarria delakoan, hona zer dioen Euskaltzaindiak 2011an kaleratutako liburuan: Pello Esnal, Hitz-ordena. Erabilera estrategikoa.\n«Bi prosa-tradizioz hitz egin dezakegu gaur. Oso soil esanda, zaharra eta berria. Lehenengoa, gutxi erabiltzen da, nahiz eta tradizio luzea duen. Bigarrena, azken ehun urteotan joan da moldatuz, eta gaur (ia) hori besterik ez da erabiltzen.\nArantzazuko 1968ko biltzarra egin zenean, izango zen euskal prosa eredu bakarra amets egingo zuenik. Gaur, bi eredu edo tradizioak onartu beste biderik ez zaigu gelditzen. Gero gerokoak.\nBi prosa-eredu ditugu aurrez aurre. Eta, funtsean, hitz-ordenak bereizten ditu biak: SAO (Subjektua, Aditza eta Objektua) ordena nagusi duena eta SOA (Subjektua, Objektua eta Aditza) nagusi duena. Gramatikaren aldetik, biak dira zuzenak.»\nIkastarora itzuliz, amaiera emateko, nazioarteko komunikazio-teorian aipatu ohi den sistema (TEMA/REMA segida) ulertu eta aplikatzen saiatu ginen ariketa ugariren bitartez. Hiru mailatan jardun genuen: nola antolatu esaldia, nola josi esaldiak elkarri eta egitura nola eman testuari.\nEsperientzia polita izan zen: eztabaida sutsuak, umorez zipriztinduak.\nE: Laburbilduko zenituzke ikastaroan emandako aholkuak, eta oro har, hizkuntza komunikagarriagora eraman gaitzaketen tresna eta balidabide zenbait?\nJ.M: Bai, aholku bakarra aipatuko dizuet: ibili askeago, eta eman baimena zuen buruari ahoz lasai peto erabiltzen dituzuen baliabideak eta hitz-ordena komunikatiboa testu idatzietara ekartzeko.\nTags: antzerkia, itzultzaileak mintzo, Julia Marin


Yolanda Colom guatemalarrak gerrillari izandako urteak bildu ditu liburu batean | atzerria | GAUR8\nBIZITZA BAT GERRILLAN\nYolanda Colom guatemalarrak gerrillari izandako urteak bildu ditu liburu batean\nYolanda Colom guatemalarrak klandestinitatean hogei urte eman zituen gerrillari gisa, lehenengo Ejercito Guerrillero de los Pobres (EGP) talde armatuan, 11 urtez, eta, ondoren Octubre Revolucionario talde ez armatuan, beste bederatzi urtez. 1973. urtean hasi zuen atzera bueltarik izango ez zuen bidaia luze eta arriskutsua.\nAhots suabea, lasaia eta gertukoa du Yolanda Colom guatemalarrak. Bizkarrean daraman motxilan bizipen gogorrak pilatzen dituen arren, ez da inolaz ere damutzen hartutako erabakiaz. Bidean familia eta seme txikia utzi behar izan zituen, baita bere nortasuna ere. Yolanda desagertu egin zen. Haydek, Luciak, Manuelak, Violetak, Isabelek eta Carmenek hartu zuten Yolandaren lekua. Soilik 1996. urtean berreskuratu zuen bere jaiotzeko deitura, bere gizona ustekabean hiltzean. Ordurako, hogei urte baino gehiago zeramatzan klandestinitatean eta anonimatuan bizi izaten.\n1973ean sartu zen gerrillan, lehenengo Ejercito Guerrillero de los Pobres talde armatuan. 11 urtez militatu zuen bertan. Ondoren, beste bederatzi urte eman zituen Octubre Revolucionario taldean.\nHasierako bost urte horietan, 1973tik 1978ra, Guatemalako oihanetan eta mendietan bizitakoa, ikasitakoa, ikusitakoa “Mujeres en la alborada” liburuan bildu ditu. Iazko maiatzean aurkeztu zuen Bartzelonako Literal liburu azokan, eta, ondoren, Donostian. «Bost urte horiek aukeratu nituen, lagin gisa, niretzat benetan garrantzitsuak eta erabakigarriak izan zirelako; bizitza eskola bat izan ziren. Bost urte horiek nire unibertsitatea izan ziren», adierazi zuen Colomek bi aurkezpenetan. Liburuaren hitzaurrean ere nabarmentzen du.\n«Hezitzailea naiz bokazioz; hiritarra gizalegeagatik; iraultzailea ekintzaz eta uste sendoengatik. Estatuaren jazarpenetik bizirik ateratzea lortu nuen. Guatemalan proiektu iraultzaileak jasandako porrotari aurre egin behar izan nion. Beti harritu naute bizitza labur honetan gertatzen diren gauza zoragarriek, baita beldurgarriek ere. Politikak harrapatu ninduen, nik bilatu gabe. Guatemala duin eta bidezko bat amesten nuen. Gizarte humanoago, zoriontsuago eta aurreratuago bat nahi nuen, eta horregatik uko egin nion nire ongizate propioari. Amets berak konpartitzen genituen pertsona multzo bat elkartu ginen», gogoratu zuen.\n«Nire belaunaldiko iraultzaileok estatu terrorismoa pairatu genuen. Heriotza, tortura, desagerpenak ohikoak ziren. Egunero esnatzen ginen horrelako albisteekin. Erbestea ere ezagutu genuen. Justizia, egia eta duintasuna aldarrikatzea heriotzaren sinonimo zen. Armak gure bizitza defendatzeko hartu genituen, behartuta. Ez ginen biolentoak izatez. Milaka herritar xumeren heriotzaren, ustelkeriaren, bazterkeriaren, boteretsuen intolerantziaren kontra altxatu ginen», gaineratu zuen.\n«Ez geunden erotuta. Gerrillen gerrari ekin genion ez genuelako beste alternatibarik. Gure idealak defendatzeko eta horiek ezagutzera emateko hartu genituen armak. Klandestinitatea izan zen Estatuak utzi zigun bide bakarra. Bake bokazioa genuen eta borroka armatuak gure barrenak astindu zituen, baina ez zegoen beste aukerarik. Gizarte hobeago baten ametsa errealitate bilakatu nahi genuen, hori zen gure bide orria, porrotak eta garaipenak baino haratago», adierazi zuen.\nSalvador Allenderen Txilera bidali zuten, hango esperientzia politikoa ikasteko, «nola irabazi boterea botoen bidez. Fabrika batean lan egin nuen. 1972an Guatemalara itzuli nintzen, agian borroka armatua beharrezkoa izango ez zen esperantzarekin, Allenderen garaipena ikusita. Baina, 1973ko irailaren 11n estatu kolpea izan zen eta nirekin lan egin zuten gehienak desagerrarazi egin zituzten», gogoratu zuen.\nPayeras bikotekidea gogoan\nColomeren hitzetan, boterea dutenek «legeak eta giza eskubideak etengabe urratzen dituztenean, armen bidez errebelatzea ez da krimena, ezta akats bat ere. Are gutxiago, zerbait immorala, bidegabea edo alferrikakoa. Guretzat eskubide bat eta betebehar bat zen. Gure delitu bakarra gehien maite genituen pertsonak uztea izan zen; haien bizitzak eta gureak jokoan jartzea; gure ongizateari eta lasaitasunari uko egitea; eta ezarritako sistemari aurre egin nahi izatea duintasunez eta uste sendoekin. Mario Payeras filosofo eta poetak esaten zuen bezala, ‘ezjakintasunaren, miseriaren eta izuaren ozeano handiari irabazi’ nahi genion».\nPayeras Colomen bikotekidea izan zen. Ejercito Guerrillero de los Pobres gerrillaren sortzaileetariko bat izan zen 1968an. Zuzendaritzako kidea izan zen eta 1972an Ixcaneko oihanetan zabaldu ziren lehen fronteetako kidea izan zen. 1981ean eta 1982an egon zen erasoaldi militarraren ondorioz eta Efrain Rios Montten estatu kolpe odoltsua eta gero, estrategia aldaketa bat proposatu zuen, baina gerrillaren zuzendaritzak uko egin zion estrategia aldaketa eztabaidatzeari. Desberdintasun politikoak eta ideologikoak tarteko, gerrilla utzi eta Octubre Revolucionario talde ez armatua sortu zuen 1984an. Mexikon klandestinitatean bizitzen zela, hil egin zen 1995eko urtarrilaren 16an. Bake akordioak sinatu baino hilabete batzuk lehenago.\nGerrillaria izateaz gain, idazlea ere izan zen Payeras. Idatzi zituen liburuen artean “Los días de la selva” –Casa de las Americas saria eman zioten liburu horregatik 1981. urtean–, “El trueno en la ciudad”, “El mundo como flor y como invento” eta “Los fusiles de octubre” daude.\nColomek, bere bizipenak idazteaz gain, bikotearenak ere bildu ditu. «Guatemalan ezagun bihurtzeko, zoritzarrez, hil egin behar izan zuen. Bizirik zegoenean bere kontrako jazarpena izugarria zen, beraz, inor ez zen ausartzen berari buruz ozen hitz egitera. Inork ez zituen bere liburuak argiratu, nahiz eta gai zientifikoak edo literarioak jorratu. Hil ondoren eta bere inguruan nazioartean zabaltzen ziren artikuluak tarteko, Marioren izena pisua hartzen joan zen Guatemalan ere. Behartuta sentitzen naiz bere pentsamendua jasotzera, batez ere, belaunaldi gazteentzat izan dezakeen garrantziagatik. Prozesu iraultzaileetan haustura eta disidentzia ugari egon diren arren, Mariorena oihartzun gehien izan zuena izan zen, prozesuari berari buruz kritika eta autokritika handia eragin zuelako. Beste haustura batzuek izaera militarra izan zuten, edo lehia pertsonal baten ondorio izan ziren. Baina, Marioren kasuan, erabat haustura politikoa izan zen, liburu eta artikuluetan argudiatu zuen erabaki politikoa. Hautu erabat pertsonala izan arren, jende askok bide bera hartu genuen. Traidore, arduragabe, etsikor, arnegatzaile deitu gintuzten», azaldu zuen.\nFamiliak ulertu ez zuen erabakia\nColomek dena utzi zuen iraultzaren izenean. «Ordaindutako ordainsaria garestia izan zen, eta oraindik ere bada. Baina ez nituzke urte horiek aldatuko. Kontraesankorra dirudien arren, borroka armatuak humanizatu egin ninduen, borrokari esker bereganatu nituen nire ezagutza eta baloreak, eta borrokari esker Mario ezagutu nuen», esan zuen.\nColomen familiak ez zuen bat egin berak hartutako erabakiarekin. Soilik aitak ulertu eta sostengatu zuen, «nahiz eta beldur izugarria zuen. Ni bere alaba kutuna nintzen, zaharrena, bere faboritoa. Amak eta anaiek ez zidaten sekula ere barkatu ni oihanera joan eta hilabeteetara aita hil izana. Penak hil zuela aita leporatu zidaten. Joan aurretik, aitak bere sustengua eman zidan, egin beharrekoa arduraz egiteko soilik eskatu zidan».\nSenarra eta urtebeteko semetxoa ere utzi behar izan zituen, egoera gero eta arriskutsuagoa baitzen. «Harrapatzen ez bazintuzten, seme-alabak, gurasoak, neska-laguna, mutil-laguna... atxilotzen zituzten guk gure burua entregatzeko. Kide batzuk entregatu egin ziren semea edo bikotekidea aska zezaten, baina sekula ez ziren agertzen ez kidea ezta aurretik atxilotutako senideak ere. Torturatu eta desagerrarazi egiten zituzten. Militarren krudelkeria izugarria izan zen. Baina, nola esan gerrillari kide bati bere burua ez entregatzeko semea, alaba edo gurasoak destakamentu batean zeudenean? Samin handiarekin eta bihotza erdibituta, orduan urtebete eta zortzi hilabete zituen semea nigandik ahalik eta gehien urruntzea erabaki nuen, haren bizitza eta segurtasuna arriskuan ez jartzeko. Banaketa bi urtez soilik luzatuko zela pentsatu nuen, baina azkenean 23 urte iraun zituen eta klandestinitatea utzi nuenean gizon batekin topo egin nuen, ordezko beste ama batzuk maite zituen gizon batekin. 17 urte izan zituen arte, ideia aurrerakoiak, demokratikoak izan zituen semeak, baina, ostean, aldiz, nire kontrako erremina buruan sartu zioten».\n“Mujeres en la alborada” liburua idaztea terapia bat izan zen Colomentzat. Urte luzez gordetako minari, beldurrari, saminari, amorruari, doluari... hitzak jartzeko modua.\nGerra krimenengatik zigortutako militarrei amnistia emateko ekimena\nGatazka armatuan giza eskubideak urratu zituzten militarrei amnistia emateko proposamena eztabaidatzen ari da Guatemalako Legebiltzarra. Kontserbadoreek aurkeztu dute, zehazki Fernando Linares, Partido de Avanzada Nacional alderdiko diputatuak. Luis Francisco Ortega jeneralaren abokatua da.\nGiza Eskubideen Batzordeak 5377 ekimena baztertu egin zuen, baina Legebiltzarrean Konstituzioa aztertzeaz arduratzen den batzordeak mahai gainean jarri du berriro ere Linaresek 2017ko azaroan lehen aldiz aurkeztu zuen testua. Urtarrilaren 17an lehenengo irakurketan onartu egin zuen proposamena Legebiltzarrak. Aurrera aterako balitz, arriskuan jarriko lituzke epaitegietara iritsi diren hamasei auzi. Epaitutako delituen artean genozidioa, desagerpenak, sexu biolentzia daude.\n«Gerrillak 63.000 delitu egin zituen eta pertsona bakarra dago atxilotuta. Aldiz, 72 ofizial eta soldadu espetxean daude», argudiatu zuen Linaresek.\nBaina biktimak, gehienak zibilak, ez dute gertatutakoa ahaztu nahi, izan ere, indar armatuen krudelkeria agerian gelditu da hainbat auzitan. Humberto Ak’abal poeta maiak esan ohi zuenez, alderantzizko bidea ekin nahi dute, isilarazitako memoriari, testigantzei eta bizipenei ahotsa eman nahi diete biktimek. Ak’abal pasa den astean hil zen osasun arazoak tarteko.\nGuatemalako Alargunen Koordinakundeak, Giza Eskubideetarako Ekintza Legala Zentroak eta Laborarien Batasun Komiteak Linaresen ekimenaren helburua «iraganeko eta oraineko ekintzak zigorrik gabe gelditzea» dela nabarmendu dute. Rigoberta Menchu Bakearen Nobel saria jaso zuen guatemalarrak zuzentzen duen fundazioak, berriz, «proposamena Guatemalako herriarentzat eta gatazka armatuaren biktimentzat zaplazteko bat» dela salatu du. «Justiziarengan konfiantza izan dute gizateriaren kontrako krimen krudelenen erantzuleak zeintzuk izan ziren jakiteko eta zigortzeko. Bake iraunkorra lortzeko bide bakarra justizia, egia eta zigorgabetasunaren kontrako borroka da», plazaratu du.\nRosalina Tuyuc Alargunen Koordinakundeko zuzendari eta ekintzaile indigenak Guatemalak konpromiso bat hartu zuela eta «munduarentzat eredu izaten jarraitu behar» duela adierazi du. Tuyucen hitzetan, Guatemala eredu bihurtu zen nazioartean herrialdeko epaitegiek 1960 eta 1996 bitartean gertaturiko genozidioa eta giza eskubideen urraketak epaitzean.\nTxileko presidente ohia eta Giza Eskubideetarako Nazio Batuetako Goi Mandataria den Michelle Bacheletek testua onartzekotan «atzerapauso izugarria» izango litzatekeela adierazi du, bai «biktimen eskubideei dagokionez baita Zuzenbide Estatuari dagokionez ere».\nLinaresen hitzetan, aldiz, Guatemalak «giza eskubideen funtsezko bermeak urratu egin ditu» gerra krimenak epaitzean. «Jazarpen partzial» bat egon dela salatu du. Zigor Kodea horretarako propio aldatu dutela eta «atzeraeraginezko izaerarekin ezarri» dela gaitzetsi du. Indar armatuetako kideak epaitegi militarretan epaitu beharrean, justizia arruntean epaitu izana ere salatu du. Zigortuentzat amnistia eskatu du, horrela «polarizazioarekin amaituko» delakoan.\nEgiaren Batzordearen arabera, 1960 eta 1996 artean 250.000 biktimatik gora egon ziren –hildakoak eta desagertuak– eta milioi bat lagunek bizilekua utzi behar izan zuten. Krimenen %93 Armadari eta talde paramilitarrei egotzi zizkien Egiaren Batzordeak, %3 gerrillari eta jatorri ezezaguna dute gainontzekoek.\nOihanean egin zituen urteak Colomen «unibertsitatea» izan ziren. Pobrezia gorriena ezagutu zuen. «Gerrillara zahar-zaharrak ziren agureak iristen ziren borrokatzeko prest»\n«Estatua oso bortitza izan da herriarekin. Armak bestelako aukerarik ez genuelako hartu genituen. Batetik, gure bizitza defendatu behar genuen, eta, bestetik, gure ideologia»